text:
Nyamagabe: Bagiye kwimurira mu rwibutso umubiri w’uwabo wazize Jenoside barawubura
Mu Murenge wa Kamegeri wo mu Karere ka Nyamagabe, hari umuryango washatse umubiri w’uwabo wishwe mu gihe cya Jenoside, ugira ngo uwimurire mu rwibutso urawubura.
Byagarutsweho tariki 21 Gicurasi 2022 ubwo muri uwo Murenge bibukaga ku nshuro ya 28 Jenoside yakorewe Abatutsi mu 1994, igikorwa cyajyaniranye no gushyingura mu cyubahiro imibiri 25 yakuwe aho yari yaragiye ishyingurwa, mu matongo.
Clémentine Uwonkunda wavuze mu mwanya w’abashyinguye ababo yagize ati “Twari twiteguye gushyingura imibiri 26, ariko umubiri umwe warabuze.”
Yunzemo ati “Ni ikintu gikomeye cyane kuba waragize amahirwe ukabona aho uwawe bamujugunye, ukabasha kuhamukura ukamujyana mu itongo, wakongera kugira amahirwe yo kumushyira mu rwibutso, wajya kumukuramo ukamubura. Biteye agahinda gakomeye.”
Umubiri wabuze ni uw’umukecuru witwaga Bernadette Murangwa, abe barokotse Jenoside bari barashyinguye mu 1996, mu itongo ry’aho yahoze atuye.
Abakomoka mu muryango w’uwo mukecuru (abisengezeza n’abavandimwe ba hafi), bavuga ko ari we wenyine mu bo basangiye amaraso wishwe muri Jenoside bari barabashije kumenya aho aherereye bakamushyingura.
Abandi ngo ntibazi aho baguye, ari na cyo gituma iyo habayeho kwibuka aho bazi abo mu gace batuyemo bagiye bahungira, bajyayo, bizeye ko ahari ababo baba barashyinguwe mu nzibutso za Jenoside zaho.
Umusaza Kanyamaswa, umwisengeneza wa Murangwa, ari na we wari waramushyinguye, avuga ko yari yamukuye mu musarane aho bari baramujugunye bamaze kumwica, hanyuma akamushyingura mu matongo y’aho yahoze atuye.
Mu kwezi gushize kwa Mata ko muri uyu mwaka wa 2022, ngo yiyemeje kujya kumushyingura mu cyubahiro mu rwibutso rwa Jenoside rwa Kamegeri nk’uko bari babishishikarijwe, baracukura, babona ikiringiti bari baramushyizemo, baraterura bajyana ahari hateranyirijwe indi mibiri yagombaga gushyingurwa.
Ariko ngo batunguwe no kujya kureba umubiri ngo usukurwe kimwe n’indi, bagasanga nta wurimo, ahubwo harimo ibitaka.
Agira ati “Ababikoze baranyica urw’agashinyaguro. Urumva harimo gupfobya, harimo no kuntoneka. Igisebe cyanze gukira.”
Kanyamanswa anavuga ko nyuma yo kubura umubiri wa nyirasenge havuzwe amagambo menshi, bakanabasaba gushakira n’ahandi hakekwa ko baba baribagiwe aho bashyinguye, ariko we avuga ko azi neza aho yari yashyinguye.
Akomeza agira ati “Aho namushyize nari mpazi. Ariko ubundi ko n’ikiringiti n’iyo cyajya mu murima wagisanga hejuru, cyamanuka muri metero ebyiri kihijyanye?”
Umuyobozi w’Akarere ka Nyamagabe, Hildebrand Niyomwungeri, yihanganisha ababuze umubiri w’uwabo, akanavuga ko ubugenzacyaha burimo gukora iperereza kugira ngo hamenyekane uwawukuye aho wari washyizwe, hanyuma abihanirwe.
Ati “Turabasaba kwihangana bagakomera, ariko tubaha n’icyizere ko ubugenzacyaha burimo kubikurikirana kandi buzatanga umwanzuro nyawo.”
Imibiri 25 yashyinguwe mu rwibutso rwa Kamegeri yaje ihasanga 158 yari yarahashyinguwe mbere. Icyakora abarokotse Jenoside bo muri ako gace bavuga ko hakiri abandi bishwe muri Jenoside bagishyinguye mu matongo y’aho bari batuye batari bakeya.
Ibitekerezo ( 1 )
uretse naho no murwibutso ubwaho imibili yabahashyinguwe irabura urugero njye nashyinguye imibili yabanjye mucybahiro mwitongo nyuma yimyaka dukorana inama na karere badukaka.gurira gushyingura mu rwibitso aho bali hali hameze neza numvikana nabo mu nama ko abanjye nabashyingura mwisanduka yabo bwite biremerwa bampa ibipimo birakorwa birarangira turashyingura dusubiye kwibuka iyo sanduka ntiyari ikiri aho yashyizwe ibisobanuro ntabyo kujya kwibuka ubu ntibikunda kuko nabibonyemo agashinyaguro kandi aho bali bashyinguye hali hahagije hakoze neza tuhibikira ntiwajya kurwibutso utazi abo wahasize aho bagiye


c: text/html

text:
Inyigisho yo ku wa gatanu w’icya XXIII gisanzwe A, ku wa 24 Ugushyingo 2017
Amasomo: 1Mak 4,36-37.52-59; 1Matek 29; Lk 19,45-48
Isomo rya mbere ridutere kwizera no kwemera ko koko burya nta bapfira gushira. N’ubwo tubona ubuyobe n’ubugome bugenda bufata indi ntera ku isi, n’ubwo tubona hari benshi bagenda batera umugongo kandi bandagaza izina ry’Imana, ntihazigera habura ku isi bake baharanira umukiro uhoraho.
Guhamya Imana aho rukomeye
Ni byo dusomye mu gitabo cy’Abamakabe. Abavantara (Abagereki) bigaruriye abayisiraheli bagera n’aho babategeka gusenga ibigirwamana byabo, bagatera umugongo Uhoraho wabiyeretse abavana mu bucakara wa Farawo akabaha amategeko ababuganizamo ubuzima bwe. Ab’ibigwari barambiwe uwo mukiro bahawe n’Uhoraho, bemera guhakana Uwiyemeje kubabera Imana, bibagirwa ko nabo bamusezeranyije kubabera Umuryango! Amahirwe ni uko nta bapfira gushira: twumvise uko umubyeyi yashikamye ku kwemera kwe yunze ubumwe n’abana be, banga guhemuka ku isezerano bagiranye n’Imana baremera baricwa kuko bari bizeye kuzabaho iteka hamwe n’Imana nyuma y’ubu buzima.
Twumvise kandi uko Matatiyasi, abana be hamwe n’umuryango we banze kohoka ku bigirwamana n’ubutware bizezwaga, baremera bafata iy’ubuhunzi. Bahisemo guhungira no kujya gutura mu butayu aho gutura no gukorera mu buhumane-ubugomeramana.
Amaherezo, Imana iraganza
Mu isomo rya none twumvise ko amaherezo Imana itsinda. Ikibi kirakangata, kigatuma ab’imitima yoroshye bacika ururondogoro ndetse bagahebera urwaje n’ibyo gusenga bakabireka. Nyamara abihanganye bagakomera ku butwari, ubudahemuka, Uhoraho arabigaragariza. Imana ntiyahwemye kurengera no kwigaragariza umuryango wayo wanyuze mu bikomeye. Ubu noneho babonye agahenge.
Mu gahenge ntibadamaraye. Hari abo amahirwe ahuma amaso bakibagirwa Uhoraho. Hari n’abo ibyago n’ibibazo bigamburuza ku kwemera. Yuda n’abavandimwe be, bashimiye Uhoraho, we ubafashije gutsinda abanzi babo. Iryo shimwe barigaragaje basukura kandi bagangahura ingoro y’Imana yahindanyijwe n’abapagani. Ibi kandi bijyana no gusukura ingoro zacu bwite Imana yifuza guturamo: imibiri yacu ni ingoro ya Roho Mutagatifu. Tureke Yezu ayisukure nk’uko yirukanye mu Ngoro y’Imana ubusambo, ubucogocogo n’indi mirimo yose itaberanye n’ahatagatifu.
Dusane, dusukure kandi twige gusubiza Imana ishema ryayo
Hirya no hino twumva cyangwa tubona imyitwarire imwe n’imwe itesha agaciro ukwemera kwa Gikirisitu cyangwa ihindanya Ingoro y’Imana. Ingero: Hari abagome bahiga bukware Isakaramentu ry’Ukarisitiya kugira ngo barinyanyagize cyangwa barikoreshe mu mico ya gipagani. Hari abamenagura cyangwa bakiba amashusho matagatifu. Hari abiba ibikoresho byo mu Kiliziya. Ibindi: abakoreramo ibikorwa biteye isoni: kwiciramo abantu, kuhasambanira, kuharunda imyanda yo mu misarane…Ibi byose turabyumva mu biguhu birwanya Kiliziya. Hari n’abajya kuganiriramo, gutereteraniramo, gupangiramo za affaires, kuvugiramo no kohereza ubutumwa (butari ubw’ubutabazi bukenewe) ku matelefoni, n’ibindi. Hari n’abahagurukiye gusenya Ingoro-bantu z’Imana: abo ni abemeza amategeko n’abashyira mu bikorwa gahunda zo gukuramo inda ku bushake (kwica umwana ukiri mu nda ya nyina). Abo bose baba bari gusenya no kurimbura Ingoro y’Imana. Hari n’abiyemeza nkana guhumanya ingoro-muntu y’Imana: abo ni nk’abiyahuza ibiyobyabwenge, abasinzi, abagwa ivutu kubera ibiribwa n’ibinyobwa birenze ibikenewe n’umubiri. Abo bose batiramira, batifata haba imbere y’irari ry’umubiri, haba imbere y’ibiribwa n’ibinyobwa baba bahindanya Ingoro y’Imana.
Twakora iki: Ni ngombwa gusenga cyane kandi neza, kwitabira Misa, gushengerera Yezu muri Ukaristiya, kwiziga-kwitsinda, kwigomwa, kwibabaza, gushaka Penetensiya kenshi kandi neza, kurinda no kuba ijisho rya za kiliziya (Ingoro) zacu…Ibi n’indi migenzo myiza ni yo yonyine yifitemo ububasha bwo kugangahura, gusukura no gutagatifuza ingoro y’Imana mu bantu.
Ineza ya Yezu Kirisitu iraduhoreho maze duhore dutewe ishema no kwigumira mu Ngoro ye ntagatifu ari yo Kiliziya. Mutagatifu Andreya Dung-Lac na bagenzi be 117 bahowe Imana muri Viyetinamu ahagana mu 1615 kugera mu 1839, badusabire.
Padiri Théophile NIYONSENGA

robotstxt: allowed

filter: keep


text:
Bamwe mu bakozi bakoraga imirimo itandukanye mu bwubatsi bw’imihanda mito ya kaburimbo irimo kubakwa mu mujyi wa Musanze, basazwe n’ibyishimo nyuma yo guhembwa amafaranga yabo bari bamaze ukwezi kurenga bishyuza rwiyemezamirimo wabakoreshaga.
Aya mafaranga bayahembwe kuri uyu wa 16 Werurwe 2021, nyuma y’uko kuwa 15 Werurwe bari bazindukiye ku biro by’Akarere ka Musanze, kugira ngo batakambire ubuyobozi bubakorere ubuvugizi bishyurwe.
Aba baturage bagaragarizaga ubuyobozi bw’Akarere n’itangazamakuru ko kuba barakoze ntibahembwe, kandi akazi bakora muri ibyo bikorwa byo kubaka imihanda aribyo bibatunga umunsi ku wundi, byarabagizeho ingaruka z’ubukene, kwirukanwa mu mazu bakodesha, amadeni n’ibindi, ariho baheraga basaba kwishyurwa ngo nabo bivane mu bibazo barimo.
Batakambiye Akarere ngo bafashwe kwishyurwa ayabo bakoreye
Nyirazuba Aisha ni umwe mu bishyuzaga amafaranga bahise bishyurwa, we na bagenzi be avuga ko bishimye bikomeye kuba babonye amafaranga bakoreye, kuko bagiye kuyakemuza ibibazo bahuye na byo kubera gutinda guhembwa.
Yagize ati "Ni ibyishimo bikomeye kuba tubonye amafaranga yacu, njye nararaga ntasinziriye kubera ibibazo natewe no gutinda guhembwa, none ndayabonye ubanza ndibuyite izina pe! Ubu sinkihebye ngiye kwishyurira umwana ku ishuri kuko yari agiye kurata ibizamini, nishyure amadeni, mpahe. Mbese turishimye cyane!"
Shumbusho Djhuma nawe yashimiye by’umwihariko itangazamakuru n’abayobozi babakoreye ubuvugizi bakaba bishyuwe, anagaragaza impungenge batewe n’uko bamwe muri bo bakwirukanwa bazizwa kuba baragaragaje ibibazo byabo.
Ati "Ndashimira ubuyobozi n’abanyamakuru bumvise ikibazo cyacu bakadukorera ubuvugizi tukishyurwa, nk’ubu umugeni wanjye namubwiraga ko ntarahembwa ntabyumve akagira ngo nyajyana ahandi, ariko ubu arabona ko ntamubeshyaga, twasaga n’abihebye ko tutazayabona kuko tumaze ukwezi tudahembwa, hari n’abari bamaze atatu bayategereje bamwe baranavuye mu kazi. Gusa dufite impungenge ko bagiye kutwirukana mu kazi kuko twavuze ikibazo cyacu, twumvise bivugwa."
Umukozi wa Resilience Professionals Ltd, Ukuriye Intara y’Amajyaruguru Niyomucamanza Verte avuga ko ikibazo cyatewe n’uko amafaranga yatinze kuboneka, bakabimenyesha bamwe abandi ntibabibwirwe ari byo byatumye bibwira ko batazayabona, gusa ngo ntawe bateganyaga kwambura kuko Ubusanzwe bahembwaga neza.
Yagize ati "Ikibazo uko cyagenze bari guhembwa ku itariki ya 12 Werurwe, ariko haza kuvuka ikibazo cyatumye uwo munsi ataboneka, nk’uko babivuga navuganye na bake muri bo mbiseguraho mbabwira ko azaboneka kuwa mbere cyangwa kuwa Kabiri, natunguwe no kumva ko kuwa mbere bagiye ku Karere kuvuga ko bambuwe, banavuze ko ari amezi atatu ariko mu by’ukuri ni ukwezi. Nk’ubu habayeho kugabanya abakozi kuko akazi kendaga kurangira nabo ukabona ntibabyumva bagashaka guteza ibibazo, ariko mubonye ko birangiye neza. Ibyo bavuga ngo bazirukanwa kuko bagaragaje ikibazo, bahumure ntibizaba kuko ni uburenganzira bwabo, ninjye mbakoresha kandi ntawe nasezereye."
Abakozi bakoraga imirimo itandukanye yo kubaka imihanda mito ya kaburimbo mu mujyi wa Musanze bose hamwe bagera ku 100, bavugaga ko bamaze ukwezi badahembwa, kuri ubu bakaba bamaze kwishyurwa asaga miliyoni zirindwi.


text:
1. Icyiciro cya buki nikihe?
Icyiciro cya buki n’ikiciro cyambere cy’umubano:
Icyiciro cya buki gifasha kwisanzuranaho hagati yawe n’umukunzi wawe kuburyo ntacyo utinya gukora muri kumwe bikabafasha kumenyana byimbitse no kubaka ubano urambye hagati yawe nawe.gifasha kandi kumenya kamere y’uwo muri kumwe no kwinezeza mukarushaho kuryoherwa n’urukundo
2. Ibimenyetso bikwereka ko uri mucyiciro cya buki
Uhora ushimishwa no kumarana umwanya n’umukunzi wawe:
Biragoye ko hari ikintu gishobora kwitambika hagati yawe n’umukunzi wawe mugihe umwanya munini mukunze kuba muri kumwe, ikindi kandi kumarana umwanya n’umukunzi wawe bifasha kumenya utuntu duto duto dutuma ubona ko umukunzi wawe yihariye.
Wibanda cyane kubyo uhuriyeho na mugenzi wawe:
Nubwo wowe na mugenzi wawe mufite itandukaniro rito, ukunda kubyirengagiza mugice cya buki. Ahubwo, ushyira imbaraga zawe mu kwishimisha no mu bindi bihe byo kwinezeza wowe na mugenzi wawe mwembi muryoherwa kugirango mwishimane hamwe.
Icyiciro cya buki kirinda amakimbirane :
Mugihe utangiye umubano, ukunda kwirengagiza ikintu cyose kikubangamiye kuburyo ushobora kwibanda kukugirana ibihe byiza numukunzi wawe. Mu maso yawe, umukunzi wawe nta kibi akora kandi ukunda kubana nawe uko byagenda kose.
Ukunda gushushanya ejo hazaza hawe n’umukunzi wawe:
iyo uri mucyiciro cya buki kubera umunezero uba ubaranga usanga akenshi utangira gushushanya amafoto yejo hazaza hawe n’umukunzi wawe
3. Icyiciro cya buki kimara igihe kingana iki?
Icyiciro cya buki gishobora kumara amezi make kugeza kumyaka ibiri:
Abashakanye bamwe bamara umwanya munini mugice cya buki abandi bakamara gito, bityo biratandukanye kubantu bose. Icyiciro kigufi cya buki ntabwo ari ikintu kibi niba wumva umerewe neza mubucuti, ariko wubaka umubano ukomeye mugihe urimo w’igihe kirekire.
4. Ni gute umenya ko icyiciro cya buki kirangiye
Ibintu bimwe na bimwe bitangira guhinduka:
Kimwe mubimenyetso bizakwereka ko icyiciro cya Honeymoon kirangiye hari ibintu bimwe na bimwe bizatangira guhinduka, imico imwe nimwe wakunze kwirengagiza nibwo izatangira kukubangamira nubwo bitaba cyane ariko utangira kubona ibibi kuruta mbere.
Ubushuti bwanyu buragabanuka:
Gukundana kumubiri no mumarangamutima byaje byoroshye mugihe mwatangiye kubonana, ariko ubu bisa nkaho byacitse intege. Ubwa mbere, wavumburaga ibyo wowe na mugenzi wawe mukunda, ariko byarashize.
Mufite amakimbirane adasanzwe:
Ikintu cyose wakundaga kwirengagiza mugice cya buki gishobora gutangira kwiyubaka no kugutera kutumvikana. kwihanganirana kugashira no kudahuza ibitekerezo.
Utangira gutekereza umubano wawe wambere:
Utangira kwibuka uko wumvise umeze igihe utangira gukundana bwa mbere nuburyo byari bishimishije hamwe numukunzi wawe. Wifuzaga ko ibintu byasubira uburyo byahoze nkabashakanye mugihe ibyo wakoze byose byari bishimishije utitaye kuburyo ibibazo byagira ingaruka kumubano wawe nyuma.
5. Bigenda gute nyuma y’icyiciro cya buku?
Nyuma yicyiciro cya buki, birashoboka ko hazabaho amakimbirane menshi mumibanire yawe. Urashobora gutongana kandi ufite ibyifuzo bitandukanye. Ni ibisanzwe rwose kunyura muri ibi nk’abashakanye, kandi amaherezo bizashimangira umubano wawe.
Wongera gusuzuma ibyo ukunda kuri mugenzi wawe:
Nyuma yicyiciro cya buki, utangira gutekereza rwose kubijyanye nigihe kirekire cyimibanire yawe kandi niba koko wowe na mugenzi wawe muhuza. Iki nigice gisanzwe cyo kurangiza icyiciro cya buki kuko nibwo ubona uburemere bw’umubano wawe:
Wiga uburyo bwo kumenyekanisha ibyo ukeneye:
Akenshi abantu bari mucyiciro cya buku baritwararika cyane mubyo bavuga kugira ngo hatazamo kubabara ariko iyo kirangiye usanga aribwo buri muntu avuga icyo akeneye nikimubangamiye n’imbibi utagomba kurenga.
6. Ikiciro cya buki kigomba kurangira?
Nibyo koko icyiciro cya buki kigomba kurangira kuko kigufasha kugendera kumurongo wimbitse:
Mugihe icyiciro cya buki gishimishije rwose, kirashobora guhisha uwo uriwe kurwego rwimbitse kuri mugenzi wawe. Umubano wawe na mugenzi wawe uzarushaho gukomera mugihe mubinyuzemo byose kugirango mubashe kumenyana, kwakirana no kwizerana.
Mushobora kandi gukomeza kugaragarizanya urukundo nyuma ya buki:
Kuba uri hanze yicyiciro cya buki ntibisobanura ko uhagarika gukunda umukunzi wawe.


text:
Ubusembwa umwana avukana ni ibintu biba bidasanzwe mu mitere y’umubiri urebeye ku isura cyangwa ishusho umwana aba afite akivuka. Guterura injangwe ku mugore utwite kikaba ari kimwe mu bishobora gukurura ubwo busembwa umwana yavukana.Nk’uko tubisanga mu gitabo The Pathologic basis of disease, cyanditswe na Robins, mu icapisho rya 5 ndetse no ku rubuga rwa internet rwa wikepedia, bumwe muri ubwo busembwa bushobora kugaragara umwana akivuka cyangwa ntibube bwagaragara. Urugero nk’ubusembwa buri ku mutima. Hagati ya 40% na 60% z’impamvu zitera ubusembwa abana bavukana ntizizwi.
Ngo izindi mpamvu zitera ubusembwa abana bavukana zirimo:
1.Uruhererekane mu miryango: izi ni mpamvu zituruka mu ihinduka rya bimwe mu bigize uturemangingo bita chromosomes, utu rero tuba dufite amakuru yose yerekeye imikorere ndetse n’imitere y’umubiri, iyo utu duce twangiritse, bimwe mu bice by’umubiri bikorwa nabi ndetse bikazagaragara nk’ubusembwa. Urugero nko kuvukana amaboko mato cyangwa maremare cyane.
2.Udukoko duto cyane dushobora gufata umubyeyi utwite na two dutera ubusembwa abana bavukana ,aha twavuga nk’ababyeyi batwite banduye agakoko gatera SIDA, mburugu, n’utundi duko twavuga nk’agakoko ka rubella gatera ubusembwa iyo umubyeyi utwite akanduye, kagatuma umwana agira ubusembwa ku mutima, kuvukana ishaza, ndetse akavuka adashobora kumva. Cyakora ahangaha, ababyeyi batwite bageze mu gihembwe cya mbere mu byumweru 16 ni bo baba bafite ibyago byo kubyara umwana afite ubu busembwa igihe bafashwe n’agakoko ka rubella.
3.Toxoplasma gondi: iyi ni microbe itera indwara ya toxoplasmose. Iyo umubyeyi utwite yanduye iyi mikorobe mu gihembwe cya mbere, umwana we aba afite ibyago byo kuzavuka afite ubusembwa nko guhuma atabasha kubona, umubyeyi yandura iyi mikorobe iyo ateruye injangwe/ipusi, iyo ariye inyama z’ingurube cyangwa iz’intama zidatetse neza. Si byiza rero ko ababyeyi batwite baterura injangwe mu gihe batwite kuko ishobora kubanduza ikanduza n’abo batwite.
4.Ababyeyi batwite barwaye indwara nka diabete na bo abana babo bavuka bafite ubusembwa nko kuvuka bafite amaguru mato cyangwa afatanye ndetse n’inzoga si nziza ku mubyeyi utwite kuko zitera umwana ubusembwa, kuvukana ubwonko buto n’umutwe muto.
5.Imiti imwe n’imwe nka thalidomide , phenytoin n’indi itandukanye, na yo ngo itera ubusembwa. Ngo muri rusange si byiza ko umubyeyi utwite afata imiti atandikiwe na muganga.
6.Kubura vitamin B12 na byo bitera ubusembwa cyane ku bwonko bw’umwana ndetse akaba yavuka nta bwonko afite cyangwa buri hanze. Aha rero ni ngombwa ko ababyeyi batwite bajya kwa muganga kugira ngo bahabwe iyi vitamine ndetse no gusuzuma ko umwana batwite nta kibazo afite.


text:
Muri iyi nkuru, urasangamo uburyo wakoresha ibikoresho dusanga mu masoko yacu mu kurwanya amabara y’uruhu rwo mu maso, ndetse bikagufasha no gukira inkovu zaba zatewe n’ibiheri byo mu maso iyo bimaze gukira, uruhu rwawe rugasubirana ubwiza bw’umwimerere.
Umuti w’umwimerere nk’indimu n’agafu ka Turmeric (curcuma) birafasha. Ubukana “citric acid” buba mu ndimu bituma umutobe w’indimu uba umuti ukomeye ucyesha uruhu rugasa neza cyane. Iyo uhora usiga indimu mu maso hawe, bikuraho ya mabara y’umukara hanyuma uruhu rwawe rukagenda rucya gahoro gahoro.
Uko bitegurwa
Ifu ya Turmeric cyangwa yigiramo ubushobozi burwanya mikorobe, bityo irinda umubiri kwanduzwa n’imyuka yo mu kirere, ari nako yica mikorobe zose zijya ku ruhu. Nta zina ryayo rizwi mu Kinyarwanda kuko iva hanze, ariko wayisanga mu ma maguriro acuruza ibirungo bisanzwe byo gutekesha.
Mbere yo kwisiga uyu muti twavuze haruguru, umuntu agomba kubanza gukaraba mu maso akoresheje mu buryo bwabugenewe bukoreshejwe ibikoresho byabugenewe cleanser ndetse na Toner. Ugomba kumenya n’ibijyanye n’uruhu rwawe rwo mu maso.
Mu kuvanga uyu muti, ufata akayiko k’icyayi kuzuye agafu ka “turmeric” hanyuma ugakamuriramo igice cy’indimu. Iyi mvange imeze nk’igikotoro igomba kuba yoroshye kugira ngo ibashe gusigika mu maso, niba ushaka ko yoroha cyane, ungera ukamuriremo indimu. Isige mu maso utegereze iminota mirongo itatu (30) hanyuma ukarabe ukoresheje amazi menshi. Niba iyo mvange isize mu maso hawe hasa n’ibara ry’umuhondo, ntibigutere ubwoba ni ibara rya “turmeric”. Niba wisize uwo muti mu masaha ya nijoro, buracya mu gitondo iryo bara ryashizeho.
Gukoresha umuti w’umwimerere bisaba kwihangana. Tegereza igihe kiri hagati y’ukwezi kumwe n’abiri mbere y’uko ufata umwanzuro wo kuvuga ko hari icyo uwo muti uri kukumarira cyangwa se ko ari ntacyo. Ushobora gutangira kubona impinduka ku ruhu rwawe nyuma y’ibyumweru bitatu na bine ukoresha uwo muti buri munsi.
Hari n’andi mavuta meza (products) nayo aboneka ku isoko wagura akagufasha gukesha uruhu rwawe mu gihe cy’ibyumweru bicye, ariko nujya kugura uzarebe produits zitarimo “Hydroquinone” ahubwo uzasanga zikozwe mu bimera.
MUHABURA.RW


text:
Umuhanzi akaba n’icyamamare muri muzika umunya-Uganda Jose Chameleone ndetse n’umugorewe Daniella Atim babyaranye abana 5 biyemeje gutandukana buri umwe akabaho mu buzima bwe nta kongera kubana nk’umugabo n’umugore ukundi.
Ibi bije bikurikira ibyo Daniella yandikiye urukiko umwaka ushize asaba gatanya, avuga ko atagishoboye kwihanganira kubana nawe. Icyo gihe Chameleone yanditse kuri Facebook ko akunda Daniella byimazeyo, batazatandukana.
Nk’uko Ugbliz ducyesha iyi nkuru yabitangaje,ngo Jose Chameleone yemeje ibyo gutana n’umugore we avuga ko bitameze nka mbere batonganaga bagatana igihe gito,ahubwo arananiwe bihagije guhora agerageza gukora nk’ibyo kandi nta musaruro wabyo abona,none bahisemo gutana burundu buri umwe akigenga.
Mu magambo ye yuzuye agahinda no kwicuza yanyujije ku rukuta rwa fesibuke yagize ati”Buri kintu cyose kigira iherezo! Ndatsinzwe,sinabaye mwiza nk’uko nagombaga kuba!nk’ibyo twifuzaga,Imana yaduhaye umugisha,itwereka n’urukundo,yatubaye hafi”.
Akomeza agira ati”Abantu b’ibicucu ndabizi bazatekereza ko nkoze ibi kugirango namamare.Ndetse banashyireho n’ibitekerezo byabo by’ubucucu.Ariko kuri twe tuzi ibyo turimo,kandi birahagije! Turifuza kubaho ntawugenga undi .Ndi ingaragu itari gushakisha umukunzi!! Nzaba umugabo uhagaze nkureke nawe ube Daniella.Imana izahore iguha umugisha.
Asoza agira ati”Si nshobora kwigaragaza nk’uko ntari.Gusa ibyabuze bizerekana ko wari ufite buri kimwe cyose ariko ibyo birahagije nkwifurije ibyiza.Umutima urababara ariko ukageraho ugafata umwanzuro”.
Jose Chameleone yari amaranye n’umugore we Daniella Atim imyaka igera ku icumi ndetse bari banafitanye abana 5 barimo abahungu batatu Abba Marcus Mayanja, Alfa Joseph Mayanja, Amma Christian Mayanja n’abakobwa babiri Alba Shyne Mayanja na bucura wabo Xara Amani Mayanja umaze ukwezi kumwe avutse.
Yanditswe na Habarurema Djamali


text:
Abazi Kayishema, bamugaragaza nk’umuntu wagize uruhare mu bwicanyi bwakorewe Abatutsi mu Kiliziya. Umwe mu bamuzi neza ni Froduard Maniraguha.
Maniraguha yakuze ari umusore wifuza kwiha Imana, cyane ko ari byo n’umuryango we washakaga ku buryo ku myaka 14 yari umuhereza mu Kiliziya. Muri Mata 1994, intumbero ze yahise azishyira ku ruhande kubera ibyo yabonye i Nyange aho akomoka.
I Nyange, Abatutsi barenga ibihumbi bibiri bari bahungiye mu Kiliziya aho Maniraguha yakoraga. Bakiriwe n’Umupadiri w’Umuhutu, wijeje abari basabye ubuhungiro ko azabafasha.
Icyo yari yakoze ahubwo ni ugukora lisiti y’abahungiye muri iyo Kiliziya. Maniraguha ati “Nabonye ubwicanyi bwakozwe mu buryo bwateguwe.”
Fulgence Kayishema wari Umupolisi ni we wafatanyije n’Umupadiri wayoboraga Kiliziya y’i Nyange.
Kayishema yayoboye Ingabo n’Interahamwe zitera Kiliziya ziyijugunyaho za grenades ndetse zitwaza imihoro zigiye gutsemba Abatutsi. Byaje kurangira abarenga 2000 bari bahunze bahiciwe.
Ati “Ubwo babibonaga ko hari abakiri bazima, bateguye umugambi wo kubatsemba, basenya urusengero.”
Maniraguha asobanura ko Kayishema ari “umwicanyi, umugizi wa nabi, wateguye ubwicanyi ndetse ubwe yarishe.”
Umushinjacyaha Mukuru wa IRMCT, Serge Brammertz, yagize ati “[Kayishema] ni we muntu wa mbere turi gushaka.”
Brammertz ayoboye itsinda ry’abantu bashinzwe guhiga bukware abakekwaho Jenoside bihisha ubutabera.
Iri tsinda ryitwa "Tracking Unit" riherutse mu Rwanda ndetse ryaherekejwe mu gihugu n’abanyamakuru ba SPIEGEL, ikinyamakuru cyo mu Budage, mu gihe cy’icyumweru bari mu iperereza mu Rwanda.
Kuva Brammertz yafata izo nshingano mu 2016, iryo tsinda ryakoze akazi gakomeye rihiga umuntu wese ukekwaho uruhare muri Jenoside. Ni ryo tsinda ryatahuye ko Protais Mpiranya yapfuye ndetse ko yashyinguwe muri Zimbabwe.
Ati “Na nyuma y’imyaka 30 Jenoside ibaye, ntitugomba guhagarika gushakisha abakekwa no kubageza imbere y’ubutabera.”
Kayishema Fulgence wahoze ari Umugenzacyaha wa Komine Kivumu muri Perefegitura ya Kibuye, ashinjwa ibyaha bya Jenoside birimo kuba umufatanyacyaha w’abakoze Jenoside, ubwumvikane bugamije gukora Jenoside n’ibyaha byibasiye inyokomuntu byakorewe muri Komine Kivumu, hagati y’itariki ya 6 n’iya 20 Mata 1994.
Tariki ya 15 Mata 1994, Kayishema yategetse kandi acura umugambi wo gusenya Kiliziya ya Nyange, yarimo Abatutsi barenga 2000 babuze uko basohokamo bagapfiramo.


text:
Inyigisho yo ku wa kane w’icyumweru cya V gisanzwe B
Amasomo: 1 Bami 11,4-13; Z 105; Mk 7,24-30
Kwemera no gukurikira Imana bisaba guhozaho, kwivugurura buri munsi no kwirinda kwirara. Iyo umuntu yiraye, akitwara nk’uwarangije urugendo, isaha n’isaha Sekibi yamugwa gitumo igahindura ubusa urumuri rw’Ivanjili yari yarakiriye. Yego ni ngombwa ko turirimba agakiza twakiriye muri Kristu, ariko na none si byiza kwidamararira ngo umuntu avuge ko yakijijwe, ko ari umurokore waheraheje agakiza! Ubukristu ni urugendo rusaba guca bugufi, kwakira ingabire y’Imana buri gihe, kwigorora n’Imana n’abavandimwe umunsi ku wundi kugeza tuvuyemo umwuka. Nta we ugirwa umutagatifu, umwe wiyambazwa, atarapfa!
Ibi ni byo tuzirikana mu isomo rya mbere: Umwami Solomoni yategetse neza, ashimwa na buri wese ndetse n’Imana yaramwishimiraga. Ndetse bamwe bamufataga nka Musa mushya woherejwe n’Imana ngo ateze imbere igihugu! Nyamara se ntiyiraye, maze mu masaziro ye abagore bamuhindanya umutima bawerekeza ku zindi mana: ibigirwa-mana! Koko umunyarwanda yavuze ukuri ati “nta gahora gahanze”. Njye nakongeraho nti “nta gahora gahanze niba kadashingiye ku Mana ngo gashinge imizi kuri yo mu buryo buhoraho”.
Koko iyo umuntu adakomeje kurangamira Yezu Kristu, kumukomoraho imbaraga no mumuyoboraho byose, n’aho yakora ibitangaza gute, amaherezo bipfa ubusa. Mu mateka y’isi, tuzi benshi bagiye bagaragara nk’abakoze ibitangaza, bashimwaga na benshi mu bigaragara…yamara iyo bateraga Imana umugongo, byose byarangiraga nabi cyane.
Usenyera icyaha, akora nk’usenyera “imiswa”: ahozaho. Nta kwirara kuko Shitani ihora izerera ishaka uko yaduconcomera. By’umwihariko ihiga bukware abayobozi bakomerwa amashyi kugira ngo ibakoze isoni maze ibyubahiro bahabwaga bizarangire nabi. Birakwiye cyane ko abayobozi mu nzego zose biyoroshya maze ibyo bashinzwe bakihatira kubyuzuza barebeye kuri Yezu Kristu, bavuga rumwe na we kandi bakamuganishaho imigabo n’imigambi bifitemo. Byaba byiza kandi abemera bumva ko bateye agatambwe mu kwemera, bagiye boroshya, bagacisha make, bagahora bivugurura ntibiyumve nk’abacakiye burundu agakiza. Ntibakwiriye kwiyumvisha ko bari mu gice cy’abarangije kugera mu ijuru-kandi bakiri hano ku isi- ko batandukanye n’abandi batarakizwa. Tuzi benshi bagiye biyita abakiriye agakiza, bakishongora ku bandi, nyamara mu gihe gito tukababona bararambitse agakiza biberaho uko Shitani ibishaka! Dusenge, duhozeho, ntitukirare, duhore twikubita imbere y’Imana yuje impuhwe kandi twiyumve buri gihe nk’abakene bakeneye Imana kuko rwose tukiri ahantu h’amarira menshi!
Uko kwiyoroshya ni ko kwaranze uriya mugore w’umunyamahanga watakambiye Yezu ngo amukirize umukobwa. Mbere na mbere yemeye ubutindi bwe imbere ya Yezu. Ati, koko simbarizwa mu batowe bagenewe umukiro. Ntabarizwa mu bana b’Ingoma y’ijuru! Uwo mwanya arawemera, yariyakiriye! Nta kaga nko kubona umuntu utiyakira uko ari mu bwoko bwe, mu ruhu rwe, mu kwemera kwe! Aravunika cyane iyo yihaye kwigira uwo atari we! Uriya mugore ntakeneye kurira ku meza y’”abana”, utuvungukira twaguye mu nsi y’ameza, tumwe tugenewe ibibwana, natubona biraba bihagije, turamunyura rwose! Ibi ni byo rwose, sinkeneye ingabire nk’izo Papa afite cyangwa Musenyeri kanaka kugira ngo mbe umutagatifu. Yezu ampe ibinkwiriye, ku rwego rwanjye, biraba bihagiye. Yezu, utwumve, uduhe kwakira ibyo utugera byose bijyanye n’ikigero cyacu n’abo turi bo. Mubyeyi Bikira Mariya, duhe kworoshya, kwakira ibyiza by’ijuru tugenewe, kubibemo neza twubaka ubuvandimwe nyabwo, kuri ubu n’igihe tuzapfira. Amina.
Padiri Théophile NIYONSENGA/Espagne


text:
Ese wariye umugati w’ubuzima?
ICYO gihe ba mukerarugendo bari bashonje. Gusura ibintu biranga amateka ya kera y’umugi wa Betelehemu byari byatumye bagira ipfa, kandi bifuzaga kugira ikintu cyaho barya. Umwe muri bo yarabutswe resitora ibonekamo ifunguro bita falafeli. Iryo funguro riba rigizwe n’ubwoko bwihariye bw’amashaza, inyanya, ibitunguru n’andi moko y’imboga, bakabirisha umugati bita pita. Iryo funguro riryoshye ryabongereye imbaraga, bituma bakomeza gusura ako gace.
Uwo mugati bita pita ba mukerarugendo bariye, ushobora kuba ari cyo kintu gishishikaje babonye uwo munsi mu bintu biranga amateka y’icyo gihugu, nubwo batari basanzwe bawuzi. Izina Betelehemu risobanura “Inzu y’Umugati,” kandi abatuye muri uwo mugi bamaze imyaka ibarirwa mu bihumbi bateka iyo migati (Rusi 1:22; 2:14). Uwo mugati ni umwe mu moko y’imigati ikorerwa i Betelehemu muri iki gihe.
Hashize imyaka igera hafi ku bihumbi bine, Sara umugore wa Aburahamu akoze “imigati yiburungushuye” yo guha abashyitsi batatu bari bamutunguye, ibyo bikaba byarabereye ahagana mu majyepfo ya Betelehemu (Intangiriro 18:6). “Ifu inoze” Sara yakozemo iyo migati ishobora kuba ari iy’ingano zisanzwe cyangwa ingano za sayiri. Sara yakoze uwo mugati vuba vuba kandi ashobora kuba yarawutetse ku mabuye ashyushye.—1 Abami 19:6.
Iyo nkuru igaragaza ko abari bagize umuryango wa Aburahamu ari bo bikoreraga imigati bakanayiyokereza. Kubera ko bahoraga bagenda, Sara n’abaja be ntibashoboraga gutekera umugati mu mafuru ameze nk’ayakundaga gukoreshwa mu mugi wa Uri Sara yakomokagamo. Sara yasyaga ifu nziza ayikuye mu binyampeke byo muri ako gace. Ako kazi kagomba kuba katari koroshye, kuko bakoreshaga urusyo bagendanaga hamwe n’isekuru n’umuhini.
Nyuma y’imyaka magana ane, Amategeko ya Mose yavugaga ko nta muntu wagombaga gufata urusyo ho ingwate, kuko ari ho “ubugingo” bw’umuntu bwabaga bushingiye (Gutegeka kwa Kabiri 24:6). Imana yabonaga ko urusyo ari urw’ingenzi cyane, kuko umuryango utashoboraga gukora imigati utarufite.—Reba ingingo ivuga ngo “ Gusya no guteka imigati mu bihe bya Bibiliya.”
UMUGATI UKOMEZA IMITIMA Y’ABANTU
Ibyanditswe bikoresha ijambo “umugati” incuro zirenga 350, kandi abanditsi ba Bibiliya bakundaga kuwukoresha berekeza ku byokurya. Yesu yavuze ko abakorera Imana bashobora gusenga bafite icyizere bati “uyu munsi uduhe ibyokurya [cyangwa umugati] by’uyu munsi” (Matayo 6:11). Yesu yashakaga kutwereka ko dushobora kwishingikiriza ku Mana kugira ngo iduhe ifunguro rya buri munsi.—Zaburi 37:25.
Icyakora hari ikintu cy’ingenzi kurusha umugati cyangwa ibyokurya. Yesu yaravuze ati “umuntu ntatungwa n’ibyokurya [cyangwa umugati] gusa, ahubwo atungwa n’ijambo ryose riva mu kanwa ka Yehova” (Matayo 4:4). Ayo magambo yerekeza ku gihe Abisirayeli bamaze batunzwe gusa n’ibyokurya Imana yabahaga. Ibyo byatangiye bamaze igihe gito bavuye muri Egiputa. Igihe bari bamaze hafi ukwezi binjiye mu butayu bwa Sinayi, ibyokurya bari barazigamye byatangiye kubashirana. Bahangayikishijwe n’uko inzara yari kuzabicira muri ubwo butayu bwari bukakaye, bituma bitotomba bavuga uko babagaho muri Egiputa bagira bati “twaryaga imigati tugahaga.”—Kuva 16:1-3.
Nta gushidikanya ko umugati wo muri Egiputa wari uryoshye. Mu gihe cya Mose, abatetsi b’imigati b’abahanga bakoreraga Abanyegiputa amoko atandukanye y’imigati. Ariko kandi, Yehova ntiyari gutererana ubwoko bwe ngo bubure umugati wo kurya. Yatanze isezerano rigira riti “ngiye kuboherereza ibyokurya bivuye mu ijuru bigwe nk’imvura.” Uwo mugati wo mu ijuru wamanukaga mu gitondo cya kare, wari “utuntu duto tworohereye” twari tumeze nk’urubura. Igihe Abisirayeli batubonaga ku ncuro ya mbere, barabajije bati “ibi ni ibiki?” Mose yarababwiye ati “ni ibyokurya Yehova yabahaye.” Babyise “manu” * kandi uwo mugati ni wo wabatunze mu gihe cy’imyaka 40 yakurikiyeho.—Kuva 16:4, 13-15, 31.
Abisirayeli bagitangira guhabwa manu mu buryo bw’igitangaza bagomba kuba barayitangariye. Yaryohaga “nk’utugati turimo ubuki,” kandi buri wese yahabwaga imuhagije (Kuva 16:18). Ariko uko igihe cyagiye gihita, batangiye gukumbura ibyokurya bitandukanye baryaga bakiri muri Egiputa. Binubiye manu bagira bati “nta kindi amaso yacu areba kitari manu” (Kubara 11:6). Nyuma yaho bararakaye, bitotomba bagira bati “twazinutswe iyi ngirwamugati” (Kubara 21:5). Batangiye kubona ko uwo ‘mugati wavaga mu ijuru’ wari ubishye kandi ko wari uteye iseseme.—Zaburi 105:40.
UMUGATI W’UBUZIMA
Hari igihe tudaha umugati agaciro kimwe n’uko hari ibindi byinshi tudaha agaciro. Icyakora, Bibiliya ivuga ibirebana n’umugati wihariye cyane tutagombye gusuzugura. Uwo mugati Yesu yagereranyije na manu Abisirayeli banze, ushobora gutuma abantu babona imigisha y’iteka ryose.
Yesu yabwiye abari bamuteze amatwi ati “ni jye mugati w’ubuzima. Ba sokuruza baririye manu mu butayu, nyamara barapfuye. Uyu ni wo mugati wavuye mu ijuru kugira ngo umuntu wese uwuriyeho ye gupfa. Ni jye mugati muzima wavuye mu ijuru. Nihagira urya kuri uwo mugati azabaho iteka ryose; kandi koko, umugati nzatanga ni umubiri wanjye kugira ngo isi ibone ubuzima.”—Yohana 6:48-51.
Abenshi mu bari bamuteze amatwi ntibigeze basobanukirwa ko yakoresheje ijambo “umugati” n’ “ubuzima” mu buryo bw’ikigereranyo. Icyakora iryo gereranya ryari rikwiriye. Umugati uyu usanzwe ni wo Abayahudi baryaga buri munsi, nk’uko Abisirayeli batunzwe na manu mu gihe cy’imyaka 40 igihe bari mu butayu. Nubwo manu yari impano y’Imana, ntiyatumaga abantu babona ubuzima bw’iteka. Ariko igitambo cya Yesu cyo gishobora gutuma abamwizera babona ubwo buzima. Koko rero, Yesu ni we “mugati w’ubuzima.”
Iyo ushonje ushobora kumva ushaka umugati wo kurya, kandi ushobora gushimira Imana ko iguha uwo ‘mugati wa buri munsi’ (Matayo 6:11,The New English Bible). Mu gihe dufata amafunguro aryoshye, tujye dutekereza ku gaciro ka Yesu Kristo we ‘mugati w’ubuzima.’
Ni mu buhe buryo twakwirinda kuba nk’Abisirayeli b’indashima bo mu gihe cya Mose, tukagaragaza ko duha agaciro umugati w’agaciro kenshi? Yesu yaravuze ati “niba munkunda muzubahiriza amategeko yanjye” (Yohana 14:15). Nidukurikiza amategeko ya Yesu, tuzagira ibyiringiro byo kuzarya umugati uko dushaka iteka ryose.—Gutegeka kwa Kabiri 12:7.
^ par. 10 Ijambo “manu” rikomoka ku ijambo ry’igiheburayo “man hu’?,” rishobora kuba risobanura ngo “ibi ni ibiki?”


text:
Kamonyi: Hatangijwe imikino mu mashuri, basabwa ko Siporo iba umuco, banahabwa umukoro
Kuri iki cyumweru tariki 05 Ukuboza 2021 mu karere ka Kamonyi hatangijwe imikino mu mashuri ku rwego rw’Intara y’Amajyepfo. Abayitabiriye by’umwihariko abanyeshuri, basabwe kuyigira umuco. Bakanguriwe kandi kwamagana inda ziterwa abangavu n’ihohoterwa iryo ariryo ryose.
Mu butumwa bw’Umuyobozi w’Intara y’amajyepfo bwatanzwe na Meya w’Akarere ka Kamonyi kuko Guverineri atari ahari, yasabye abazitabira aya marushanwa guhatana bashaka intsinzi, ariko kandi abasaba ko siporo ikwiye kuba umuco ndetse kandi abantu bakibuka ko bagomba kwamagana abatera abangavu inda n’ihohoterwa ryose aho riva rikagera.
Yagize ati” Ndagirango mbibutse ko abazitabira aya marushanwa bose bagomba guhatana bagashaka intsinzi, ariko tukanabigira umuco ndetse tugafatanya n’inzego tukanamagana abatera inda abangavu, tukabarinda ihohoterwa ryose bakorerwa kuko rituma batagera ku ntego zabo”.
Dr Nahayo Sylvere, Umuyobozi w’Akarere ka Kamonyi, avuga ko gukora siporo aribwo buryo bwiza bwo kubungabunga ubuzima, ko bityo buri wese asabwa gukomeza kuzirikana ko imyitozo ngororamubiri ari ingirakamaro ku mibereho ya buri muntu.
Yagize ati” Nibyo, gukora siporo nibwo buryo bwiza bwo kubungabunga ubuzima. Twese turasabwa ko twakomeza kuzirikana ko imyitozo ngororamubiri ari ingirakamaro ku mibereho ya buri muntu kuko hari indwara zitandura turwara kubera kudakora siporo”.
Akomeza avuga ko imikino y’amashuri izafasha kuzamura impano z’abanyeshuri bazaba bigaragaje bakazamura urwego bakaba “baduhesha ishema biturutse kuko bazaba bitwaye. Turabatuma guhangana mushaka intsinzi mukaduhesha ishema”.
Iyi mikino y’amashuri yatangijwe mu ntara y’amajyefo ikubiyemo; umupira w’amaguru n’imikino y’amaboko n’imikino Ngororamubiri yose izakinwa mu gihembwe cya 2.
Akimana Jean de Dieu


text:
Rutsiro:Ikigo cy’Ishuri kimuriye igikoni mu rugo rw’umuturage cyasabiwe gukurikiranwa by’umwihariko
Mu kigo cy’amashuri cya Bitenga B giherereye mu Murenge wa Ruhango mu Karere ka Rutsiro hagaragara ibibazo bitandukanye bituma imyigishirize n’imibereho y’abanyeshuri bahiga bitagenda neza, bikaba bivugwa ko bishingiye ku bwumvikane bucye bugaragara hagati y’ubuyobozi, abarimu na Komite y’ababyeyi.
Icyo kigo cyigamo abana mu burezi bw’ibanze bw’imyaka 12, itsinda ry’abakozi ba Minisiteri y’Uburezi (Mineduc) bagisuye muri gahunda y’ubukungurambaga ngarukagihembwe bugamije guteza imbere ireme ry’uburezi, bahasanga ibibazo byinshi bahita basaba ubuyobozi bw’Akarere ka Rutsiro gufata ingamba zihariye. Bimwe muri ibyo bibazo birimo gufata nabi ibikoresho bahawe na Leta, gutekera abanyeshuri hanze y’ishuri mu rugo rw’umuturage ibiryo bikazanwa ku ishuri nyuma n’ibindi.
Itsinda ry’abakozi ba Minisiteri y’Uburezi bahageze batunguwe no gusanga mu rugo rw’umuturage ruri inyuma y’ishuri ariho hatekerwa ibiryo bigaburirwa abana ku ishuri saa sita kandi ishuri ubwaryo rifite igikoni cyabigenewe ariko ntigikoreshwe.Ikindi gikabije kinateye isoni ni uko muri urwo rugo kandi hagaragara bimwe mu bikoresho by’ishuri nk’intebe n’ibibaho kandi hari amwe mu mashuri arimo ubucucike aho abanyeshuri bicara ku ntebe imwe ari bane.
Muhayimana Dan,Umuyobozi w’iryo shuri, yavuze ko yahageze igihe yoherezwaga kuhayobora asanga batekera mu rugo rw’umuturage hariyo n’ibyo bikoresho by’ishuri ababwira ko bidakwiye bigomba guhagarara, ariko akumirwa n’abagize Komite y’ababyeyi kuko umuntu ufite isoko ryo guteka ari uwo mu muryango wa perezida w’iyo komite.
Muhayimana Dan,yagize ati “Ku bwanjye numvaga twatekera mu gikoni cya PAM (kiri imbere mu kigo cy’ishuri), ikigo cyari gicunzwe nabi kubera ibibazo nahasanze byinshi cyane. Nkigera aha ndavuga nti mureke dukore neza duhindure ikigo kibe kizima, bakambwira bati wowe genda”.
Muri iryo shuri kandi hagaragara ibitabo bifashwe nabi kuko bimwe biba birunze hasi na mudasobwa zatanzwe na Leta ariko zikaba zidakoreshwa ngo abana bazigireho.Bamwe mu bakozi bakora kuri iryo shuri babwiye itangazamakuru ko kuba ibyo bitabo bifatwa nabi, bamwe mu barimu babikora bashaka guhima umuyobozi w’ishuri kubera ubwumvikane buke kuko basanzwe bamusuzugura. Abo bakozi bavuga ko umuyobozi w’ishuri agaragaza ubushake bwo gushaka guteza imbere imyigire n’imibereho y’abanyeshuri ariko akazitirwa n’abarimu bamusuzugura hamwe na komite y’abayeyi itamwiyumvamo.
Batanze urugero rw’aho adashobora guhana umunyeshuri witwaye nabi ngo bimugwe amahoro, bikaba bimwe mu bituma bamwe mu bana bahiga batagira ikinyabupfura. Umuyobozi w’i kigo cy’amashuri cya Bitenga B, Muhayimana Dan, avuga ko ibyo abagize itsinda rya Minisiteri y’Uburezi basanze bitameze neza bagiye kugerageza kubishyira ku murongo ariko bigoranye bitewe n’impamvu zitandukanye.Akarere kasabwe gufata ingamba zihariye
Abagize itsinda ry’abakozi ba Minisiteri y’uburezi basuye ikigo cy’amashuri cya Bitenga B, bavuze ko ibibazo biri muri iryo shuri bikomeye kandi kuba bishingiye ku bwumvikane buke bw’abarimu, umuyobozi w’ishuri na Komite y’ababyeyi hagomba gufatwa ingamba zihariye.Umukozi mu Kigo cy’Igihugu gishinzwe Uburezi (REB), Mutsinzi Antoine, wari uyoboye itsinda ryabasuye yavuze ko ibibazo bahasanze biteye inkeke ari yo mpamvu nyamukuru basabye ubuyobozi bw’Akarere ka Rutsiro kubishakira igisubizo kirambye.
Mutsinzi Antoine yagize ati “Ikibazo giteye inkeke kandi giteye n’ubwoba ni uriya muntu bahaye isoko ryo gutekera abana akajya gutekera mu rugo iwe. Hariya hari ibabazo byihariye mu miyoborere, urebye imikorere, abarimu, abayobozi b’ishuri, harimo urukuta rukomeye ku buryo kuzuzanya bitashoboka”.
Yungamo ati”Icyo twavuganye n’ubuyobozi bw’akarere ni ukureba uburyo na Meya ndetse n’izindi nzego bahagera mu minsi ya vuba kugira ngo bafate icyemezo niba ari ugusimbuza abarimu, ariko hari ikibazo cy’umwihariko mu mikorere n’imikoranire hagati y’ubuyobozi n’abarimu nyir’izina ndetse na komite y’ababyeyi yivanga mu mikorere y’ishuri”.
Ibyo bibazo by’ubwumvikane bucye bigaragara muri iryo shuri biri mu bituma bamwe mu banyeshuri bahiga barya ku ishuri saa sita ariko bagenzi babo ntibarye kuko ababyeyi babo batabatangiye amafaranga abibemerera. Mu kigo cy’amashuri cya Bitenga higa abanyeshuri 632 mu mashuri abanza na bakuru babo 617 mu yisumbuye.Mu banyeshuri 632 bagomba kurira ku ishuri saa sita abagera ku 110 gusa nibo babasha kuharira bonyine.
Gahunda ya Minisiteri y’uburezi y’ubukangurambaga bugamije kuzamura ireme ry’uburezi, icyiciro cyayo cya kabiri yatangiye tariki ya 02 izasozwa ku ya 15 Gicurasi 2018. Ifite insanganyamatsiko igira iti “Imyigire myiza n’indangagaciro no guhanga ibishya ni ishingiro ry’uburezi bufite ireme”.
Muhabura.rw


text:
Mu magambo yuzuye RANDOM ACCESS MEMORY (RAM)
iyi ni memwari(memory) ifasha mudasobwa gufungura amaporogarame menshi icyarimwe, uko irushaho kuba nini, niko ubushobozi bwo gufungura porogaramme nyinshi icyarimwe bwiyongera kuri mudasobwa, ndetse ikaba ishobora no gufungura porogaramme zifite capacite nini mu kanya gato cyane byihuse nka GAMES(GTA,need for speed underground etc….), AutoCAD, Encarta N’izindi…..
Nuko rero niba ukeneye gukoresha porogarame zifata umwanya munini nka games cg porogarame za architecture na Graphic design, biba byiza iyo uguze Mudasobwa ifite RAM nini ihagije.
iyo ufunguye porogaramme iyo ariyo yose kuri mudasobwa, amakode(instructions) ayigize yose ahita yishyira(loading) muri RAM kugirango abashe gukoreshwa. uko RAM irushaho kuba nini,niko irushaho kugira ubushobozi bwo kwakira code ziturutse muri porogarame nyinshi icyarimwe, hari na RAM ziba ari nto cyane ku buryo kwakira code za porogarane imwe igizwe n’amacode menshi biyinanira kuko iba yuzuye umwanya wayo wagenwe.
RAM zikunze kuza mu ngeri zitandukanye, hari iziba zifite megabayiti 128(128MB) izo ziba ari ntoya ku buryo hari porogarame nyinshi zitafungura,zikunda kuboneka kuri mudasobwa nini zimeze nka Televiziyo(CRT); hakaba izifite 512MB, hakaba izifite jiga imwe(1GB), 2GB, 3GB, 4GB, 6GB,8GB,16GB …………..
bitewe na porogaramme ukeneye gukoresha kuri mudasobwa, ndetse n’umubare wizo ukeneye gukoresha icyarimwe wahitamo kugura mudasobwa ifite RAM ishoboye ako kazi kawe neza, ndetse ushobora no kugura indi RAM irushijeho kuba nini ukayishyira muri mudasobwa yawe ukongera ubushobozi momoire ya mudasobwa yawe.


text:
Hamaze iminsi havugwa ko abarimu bahawe amabwiriza na Minisiteri y’Uburezi ifatanije n’ikigo k’igihugu cy’Uburezi REB avuga ngo ntaww ugomba gusubiza abanyeshuli barenze 10% muri gahunda ya Promotion Automatique”, gusa Iki kigo cy’Uburezi mu Rwanda (REB) Cyahakanye cyane aya makuru ndetse ngo ntashingiro afite.
Umuyobozi w’ Ikigo cy’igihugu cy’uburezi (REB) bwana Gasana Janvier,, yahakanye yivuye inyuma ko nta gahunda yiswe “promotion auatomatique” ibaho mu Rwanda. Ubwo yaganiraga n’itangazamakuru, Gasana yagaragarijwe ko kwimura abanyeshuri mu gihiriri ari byo bidindije ireme ry’uburezi. Aha Gasana yahise agaragaza ko iki kintu kivuzwe kitabaho, agira ati “ promotion automatique ntibaho mu Rwanda ndetse nta n’itegeko riyishyiraho rihari, ibyo ni ibyo abantu bizaniye babibatiza batyo.”
Avuga ko ikiriho ari uko hari amabwiriza atangwa na Minisiteri y’Uburezi agaragaza abana bagomba kwimuka n’abadakwiye kwimuka, kubifataho umwanzuro bikaba ari igikorwa cy’abarezi bigisha umwana kuko ari bo baba bazi uko umwana akurikira, uko asubiza n’ubumenyi afite. Ati “Umwana ashobora kugira amanota make atari uko ari umuswa, ahubwo bikaba byaturuka ku kibazo yagize, cyaba icy’uburwayi, ibibazo mu muryango, n’ibindi, bikaba byashoboka ko umwarimu yiyemeza kwimura umwana atitaye ku manota yabonye, ahubwo agendeye ku byo amuziho, azi neza ko nubwo yakomeza yatsinda.” Umuyobozi mukuru wa REB yasabye ababyeyi guha umwanya abarimu bagakora ibyo bashinzwe kandi bigiye, bakareka kubabwiriza ibyo bakora kuko nta mwarimu wakwimura umunyeshuri azi neza ko adashoboye.
Gasana yanenze ababyeyi bajya gusabira abana babo gusibira, bavuga ko abana badashoboye, mu gihe umwarimu aba yabikoze afite impamvu ze kandi zumvikana kuko ari we uzi neza urugero umwana afite mu bumenyi bwo mu ishuri, kuko ari we uba umwigisha. Ati “Sinumva ukuntu umubyeyi ahangana n’umwarimu amwemeza ko umwana agomba gusibira, ibi umubyeyi abishingira ku ki?” Gusa nanone uyu muyobozi mukuru wa REB yemeza ko kuba umwarimu yasibiza abana barenze 10% cyaba ari ikibazo agomba gutangira ibisobanuro kuko byaba bigaragaza ko adakora inshingano ze uko bikwiye.
Gasana Janvier avuga kandi ko Kuba umwarimu yakwimura abana badashoboye nabyo byaba ari ikindi kibazo, ahubwo ndahamagarira abarimu kwigisha neza.
Yanditswe na Ubwanditsi/Muhabura.rw


text:
Ibigori: Uburyo bwo kubihinga kijyambere n’ifumbire z’ikoreshwa
Ikigori ni ikinyampeke gihingwa hafi ya hose mu Rwanda , mu butaka bufumbiye, burebure buhitisha amazi kandi bworoshye , haba i musozi cyangwa mu bishanga . Umurima uhingwamo ibigori ugomba kuba udaherukamo ibigori cyangwa ikindi kinyampeke nibura mu gihe cy’igihembwe kimwe. Ibigori bikurikira ibinyamisongwe cyangwa ibinyabijumba
Gutegura umurima
Mbere yo guhinga ibigori, ni ngombwa kurwanya isuri mu murima icukura imirwanyasuri utera ibyatsi kuri iyo mirwanyasuri cyangwa ibiti bitangiza imyaka, cyangwa hagakorwa amaterasi y’indinganire aho akenewe. Hakurikiraho kurima bwa mbere, gukuramo ibyatsi bidakenewe nk’urwiri, no gutabira ugiye gutera imbuto.
Watera izihe mbuto, ku ruhe rugero?
Ni byiza gukoresha imbuto z’indobanure kugirango ubone umusaruro mwiza. Mu Rwanda, izo mbuto ziboneka mu kigo cy’igihugu gishinzwe guteza imbere Ubuhinzi n’ubworozi(RAB), mu Makoperative no ku bikorera ku giti cyabo bafite uburenganzira bwo gutubura no gucuruza imbuto nziza. Amoko yamamazwa ni aya akurikira . Mu misozi migufi n’iciriritse: Kigega(ZM 607), Pool 32. Mu misozi miremire hera Tamira(Pool 9), hari n’imbuto bita “Hybrid” zihingwa igihembwe kimwe gusa , nka WH505, PAN 691, SC 525 na SC 513. Haterwa hagati y’ibiro 20 na 25 z’imbuto kuri Hegitari (Ha), ni ukuvuga intambwe ijana mu mpande zose.
Ku murima muto wa Ari 10 , ni ukuvuga intambwe 100 ku ntambwe 10 , cyangwa se intambwe 50 kuri 20, haterwa hagati y’ibiro 2 na 2.5 by’imbuto. Ibigori biterwa ku mirongo itandukanyijwe na cm 70, naho hagati y’ikigori n’ikindi ugasigamo cm 30 hagaterwa intete 2 mu mwobo. Nyuma y’ibyumweru bibiri uteye , ugenzura niba byose byarameze, ukagenda usimbura ibitarameze .
Igihe cyo gutera
Ibihe byo gutera biterwa n’uturere : Mu misozi migufi batera mu minsi 15 ya mbere ya Nzeli cyangwa mu minsi 15 ya mbere ya Gashyantare . Mu gishanga batera muri: Nzeli na Werurwe, naho mu misozi miremire batera mu mezi y’Ukuboza na Mata
Ingano y’ifumbire ikoreshwa
Mu murima wa hegitari (Ha) ushyiramo toni 10 z’ifumbire y’imborera iboze neza mbere yo gutera . Uyinyanyagiza mu murima ugahita uyitaba , warangiza ugaca imirongo n’imyobo uteramo. Wongeramo ibiro 100 bya DAP mu gihe cy’itera. Uyora ifumbire mu gipfunsi ukagenda uyishyira ku buryo bumwe mu twobo. Utwobo tuba dufite ubujyakuzimu bwa cm 6.
Ifumbire iri mu gipfunsi uyishyira mu twobo 6 kugeza ku 8 . Ushobora no gukoresha agafuniko ka byeri cyangwa fanta gacagase mu kobo kamwe . Iyo umaze gushyiramo ifumbire , uhita urenzaho agataka , maze ukabona gushyiramo imbuto, warangiza nay o ukayitwikiriza.
Nyuma y’ibyumweru 6 cyangwa 7 uteye , ibigori bimaze kugira amababi byibura atatu, wongeramo ifumbire ya Uree ingana n’ibiro 50 kg kuri Hegitari mu gihe cyo kubagara. Uca agaferege gato ku murongo ugororotse uteganye n’uteyeho ibigori kuri cm 20 uvuye ku bigori , kugenda ushyiramo ifumbire ku buryo bumwe. Mu buryo bworoshye , ushobora gukoresha agafuniko k’icupa rya byeri cyangwa Fanta . Iyo ako gafuniko kuzuye ifumbire ya Uree, uyitera mu ntera ya metero.
-
o
- Mbere yo gutera ifumbire mu bigori , ndabanza nkabagara. o
- Nkurikizaho guca agaferege gato ko guteramo ifumbire kuri cm 20 mvuye ku murongo w’ibigori o
- Ndatera ifumbire ku buryo bumwe o
- Ifumbire nyirenzaho
Indi mirimo y’ingenzi ikorerwa ibigori
Uretse gufumbira , ni byiza kurwanya ibyatsi bibi mu murima , ubagara, umenera, usukira cyangwa ibyonnyi n’indwara, kugira ngo bitagabanura umusaruro wari utegereje . Iyo ubonye nkongwa mu murima w’ibigori, uyirwanya utera umuti wa Sumitiyo (Sumithion). Uvanga mililitio (ml) 10 mu mazi angina na litiro 10 ukawutera ahangana na m10 kuri m 10.
Wabona umusaruro ungana ute kandi ryari ?
Ibigori byerera iminsi 75 kugeza kuri 180 bitewe n’ubwoko bw’imbuto yahinzwe n’akarere. Mu turere dushyuha, ibigori byera vuba kurusha udukonja . Umusaruro na wo uterwa n’imbuto , ariko iyo wateye imbuto nziza kandi ugakurikiza amabwiriza ajyanye no guhinga ubona umusaruro wa toni 6 kuri hegitari.
Iyi mfashanyigisho tuyikesha Minisiteri y’Ubuhinzi n’Ubworozi


text:
Ubushakashatsi bwakorewe mu gihugu cy’u Bwongereza bwagaragaje ko abagabo 8 ku icumi ari bo baba bahindura amakariso buri munsi mu gihe abagore bo ngo baba bayahindura buri munsi nibura ku kigero cya 98%.Urubuga rwa internet 7sur7.be dukesha iyi nkuru ruvuga ko muri iki gihugu ugereranyije usanga abubatse ingo ari bo bahindura amakariso buri munsi ku kigero cya 88% mu gihe mu ngaragu 82% ari bo babasha guhindura amakariso buri munsi. Ibi ngo bikaba bigaragaza ko kugira uwo mwashakanye bifite umumaro munini kuko bituma abashakanye bita ku isuku mu rwego rwo kwirinda kubangamirana.
Cyakora ngo mu rwego rwo kwita ku isuku ndetse no kugira ubuzima bwiza, byaba byiza buri wese yitaye ku isuku y’imyenda ye y’imbere aho kurindira ko igaragaza umwanda ngo babone kuyimesa.


text:
Amasomo: 2M 7, 1-2.9-14; Ps 16; 2Th 2, 16-3, 5; Lc 20, 27-38.
Niba hari ikintu muntu wese atinya aho ava akagera, ni urupfu. Urupfu ni inkuru y’incamugongo. Burya abe umwana, abe umugabo, abe umugore, umusaza n’umukecuru rukukuri, umukire cyangwa umukene, umwirabura cyangwa umuzungu, twese urupfu turarutinya. Yewe na wa wundi ubona umukiro we usigariye mu kwiyahura gusa, burya nawe apfa arwana, ashaka kurwiyaka. Kwa kino gihe ho n’ibindi bindi
. Uba wari uri kumwe n’umuntu mu kanya, mwaba mugitandukana ukumva ngo inzogera irirenze. Indwara zitakirwazwa zabaye nyinshi. Zimwe mu mpamvu zituma abantu bagira ubwoba imbere z’urupfu, ni uko umuntu aba ajya ahantu atigeze agera na rimwe. Hakaba ndetse nabemezako nyuma y’ubu buzima nta kindi gihari, bityo bagashakira kuramba mu rubyaro rwinshi. Ese koko dufite ishingiro ryo guhorana ubwoba imbere y’urupfu?
Amasomo matagatifu ya kino cyumweru cya 32 gisanzwe cy’umwaka wa Liturigiya, dore ko tugenda tunasatira impera z’umwaka wa kiriziya, araduha igisubizo kuri icyo kibazo cy’urupfu, ikibazo abantu bo mu bihe byose bahora bibaza. Igisubizo nta kindi, ni uko nyuma y’ubu buzima hari ubundi, burya hakurya y’imva hari ubundi buzima. Gusa icyo tugomba kwitondera ni uko ubuzima bwa nyuma y’ubu ngubu atari igice cya kabiri cy’ubu turimo ku buryo umuntu yakwibwirako azongera agacuruza, akabyara, agashyingiza…
Nk’uko nabivuze, kwibaza ikibazo cya nyuma y’ubu buzima si ibyacu gusa. No mu gihe cya Yezu byari bihari. Abambere mu kutemera izuka ry’abapfuye, ni itsinda ry’abantu bitwaga Abasaduseyi. Abangaba muri Bibiliya yose bemeragamo gusa ibitabo bitanu by’amategeko bya Musa
only by issues such as efficacy and safety, but also by the(much less tadalafil.
. Kuberako muri ibyo bitabo nta hantu havugwagamo izuka ry’abapfuye, bityo bigatuma bataryemera. Byongeye bakoranaga n’Abaromani, bityo kugirango bashimangire umubano wabo nabo, bakitandukanya na Yezu cyane cyane batemera izuka ry’abapfuye Yezu yigishaga.
Kugirango batege Yezu umutego, bamubwiye ya nkuru y’umugabo wapfuye nta kana asize, maze umugore agacyurwa n’abavandimwe b’umugabo barindwi, bose bagapfa nta kana babyaranye. Noneho bakaba za Yezu bati “ku munsi w’izuka uwo mugore azaba uwa nde?” Ariko Yezu yabasubije neza. Yagize ati “Ab’iyi ngoma nibo bagira abagore cyangwa abagabo. Naho abo Imana izasanga bakwiye kugira uruhare ku bugingo buzaza no kuzuka mu bapfuye, bo ntibazagira abagore cyangwa abagabo. Ntibazaba bagipfuye ukundi kuko bazaba bameze nk’abamalayika….ntabwo rero Imana ari iy’abapfuye, ahubwo ni iy’abazima”.
Natwe mu Rwanda rwo ha mbere twari tuziko gupfa nta kana usize ko ari nk’umuvumo. Ndtese bagicana inkwi ngo uwapfaga nta kana bamuhambanaga ikara, ubu ntimumbaze icyo bazajya bamuhambana!!! Kuko ngo uwapfaga yakomezaga kubaho mu bana be. Kimwe na bariya basaduseyi, hari igihe dufata ubuzima bwa nyuma y’ubungubu nk’igice cya kabiri cy’ubungubu. Ko umuntu azakomeza agatunga, akabyara. Burya umuntu wagize amahirwe yo kubana n’Imana iteka ryose nta kindi aba agikeneye. Nta rubyaro, nta mugore, nta mugabo, nta mitungo aba agikeneye. Imana yonyine iba imuhagije. Kandi muzanitegereze muri ubu buzima. Abashakanye bagira amahirwe yo kugendera umunsi umwe, ndavuga gupfa, si benshi. Kandi niyo mwaba mwakundanaga gute, n’iyo mwagendera umunsi umwe, ntibabashyira mu mva imwe kuko ubuzima muba mwinjiyemo aba atari bwa bundi bwo ku isi bukomeje. Yewe na ba babyeyi bajya bagira ibyago byo gupfa babyara, umwana bamushyingura ukwe, ni umubyeyi ukwe, ikimenyetso cy’uko umaze guhura n’Imana aba atagikeneye umugabo, umugore cyangwa umwana. Imana yonyine iba imuhagije.
Abantu bateye intambwe bwa mbere yo kumva ibyerekeye izuka ry’abapfuye, hari mu mwaka wa 170 mbere ya Yezu, ni Abamakabe twumvise mu isomo rya mbere. Ubwo umwami Antiyokusi yabahatiraga kurya inyama z’ingurube idini yabo yabuzaga maze bo bakanga, twumvise uburyo yabishe urwo agashinyaguro. Ariko bose amagambo bavugaga yari amagambo yuzuye ubutwari kandi anashimangirako hari icyo bizeye nyuma y’ubu buzima. Umwe yagize ati “Uratwambura ubuzima turimo, ariko umwami w’isi azatuzura tubeho iteka, twebwe dupfuye duhowe amategeko ye”
. Undi ati “Ikiruta ni ukugwa mu biganza by’abantu upfanye ikizere uhabwa n’Imana cy’uko izakuzura”. Ng’ubwo natwe ubwigenge dusabwa kugira imbere y’urupfu.
Bakiristu bavandimwe, abantu bameze nk’umwami Antiyokusi ntaho bagiye baracyariho. Na Pawulo muatagatifu yasabye abanyatesalonike gusenga kugirango abashe kurokoka abagome n’abagiranabi. Antiyokusi ashushanya ba bandi bavutsa abandi ubuzima. Ashushanya ba bandi bica abana buri munsi bavanamo inda. Ashushanya babandi basigaye bafata kwica nk’ikintu cyoroshye. Ashushanya bya bindi byose bitwambura ubuzima. Ariko se twebwe twisuzumye twasanga ntabo tujya turenganya? Tujya dutoteza? Yasanga ntabo tujya tubera ba Antiyokusi?
Bakiristu bavandimwe, Yezu ni we wa mbere watweretseko urupfu rutazigera rutugiraho ijambo rya nyuma ubwo yizuraga mu bapfuye. Ubu ni muzima iteka. Nituza kumuhabwa mu kimenyetso cy’umugati tuze kumusaba aduhe ubutwari bwo gutinyuka urupfu, aduhe kwibanda ku by’ijuru bizahoraho iteka, maze tuzabane na we mu ngoma y’ijuru. Amen
Both sildenafil and the metabolite have terminal half lives of about 4 hours.making). An important issue prior to the institution of any cialis no prescriptiion.
.
Padiri Fidèle NSHIMIYIMANA


text:
Usengimana yavuye muri iyo nama ahita ajya gushaka aho akodesha umurima wo guhingamo i Kabuga mu Karere ka Gasabo, atangira guhinga intoryi, ariko nyuma aza kubona ko ikibazo cyo kubona isoko nacyo ari ingorabahizi. Yahise yinjira mu kujya agemura umusaruro mu mahanga.
Usengimana akomeje urugendo rwerekeza ku gukemura cya kibazo, kuko mu 2019 yari amaze gushinga Ikigo cya Afri Foods Ltd cyohereza imbuto n’imboga mu mahanga. Birimo avoka, urusenda, inyanya, imiteja, intoryi n’ibindi.
Ubuhamya bwe yabutanze mu biganiro byahuje ba rwiyemezamirimo b’abakobwa n’abagore, aho baganiraga n’abanyeshuri bo muri Kaminuza ya Davis College.
Byitabiriwe na ba rwiyemezamirimo b’abakobwa n’abagore bamaze kugera ku bikorwa by’indashyikirwa n’ibitanga icyizere barimo Akanyana Sharon washinze Ikigo cya Ishyo Foods Ltd, Francine Munyaneza washinze Ikigo cya Munyax Eco, Martine Munezero uhagarariye Ikigo BID Capital Partners n’abandi.
Ni ibiganiro bigamije gushishikariza abakiri muri kaminuza gusobanukirwa politiki ya Leta yo kwihangira imirimo. Byateguwe na Minisiteri y’Ubucuruzi n’Inganda, Kaminuza ya Davis College n’Ikigega cy’Abanyamerika cy’Iterambere (USAID) binyuze mu mushinga wiswe ’Nguriza Nshore’.
Usengimana yavuze ko ubwo yari arangije kwiga muri Davis College mu bijyanye no kwihangira imirimo [Entrepreneurship], yagiye gusaba akazi nk’abandi, ndetse akabona muri hoteli imwe yo mu Mujyi wa Kigali.
Gusa ngo ubwo yari mu ishuri na nyuma yo kurangiza, yakundaga kwitabira ibiganiro n’inama zitandukanye zihuza urubyiruko n’abayobozi mu nzego zaba izo mu Rwanda, Afurika no ku Isi. Byose ngo yabikoraga agamije kugira ngo abashe kumenya amakuru.
Ati "Mu 2017 nari nitabiriye Youth Connekt yari irimo Jack Ma na Akon, nibo mu cyumba nari ndimo bavuze ko Afurika ifite ubutaka bwo guhinga kandi abaturage bayo bakaba badafite ibyo kurya. Ndavuga nti ibyo bintu ko bikomeye? Koko ndebye mbona hari abavandimwe banjye n’inshuti baba bafite ubutaka mu ntara ariko ntabwo babukoresha."
Yakomeje agira ati "Muri make bashakaga kuvuga ko dufite ubutaka, ahantu heza ho guhinga kandi hera, dufite ikirere cyiza, ariko kuki tutabibyaza umusaruro? Kuva icyo gihe nanjye natangiye kuvuga nti ariko se ni iki nshobora kubikoraho?"
Usengimana avuga ko yagiye akodesha ubutaka, atangira guhinga inyanya na puwavuro, ariko akabona bitagenda uko abyifuza ngo abashe gusubiza cya kibazo yabajijwe n’abari muri ya nama ya Youth Connekt, ko Afurika ifite ikibazo cy’ibiribwa kandi abaturage bayo bashonje.
Ati "Ndavuga nti ariko ubundi ndashaka gukora iki? Ndashaka kujya ngemura ibiribwa mu mahanga. Naragiye negera umuntu wari umuyobozi w’ihuriro ry’abohereza ibintu mu mahanga, ndamubwira nti mwampuje n’umukiriya umwe. Bampuje n’umukiriya umwe wo mu Buholandi dutangira gukorana, nyuma ngenda nagura."
Yakomeje agira ati "Inama rero nagira aba bagenzi banjye by’umwihariko abanyeshuri, ni uko bashakisha amakuru, bakamenya ibyo bashaka kujyamo ibyo aribyo n’inzego cyangwa abantu babikora."
"Ayo makuru turagenda tukayashaka, ibigo by’imari birahari abantu bakorana nabyo bakiteza imbere. Ufite igitekerezo akwiye gutangira gutekereza uko yagishyira mu bikorwa."
Usengimana avuga ko kugeza ubu akorana n’abahinzi barenga 500 mu gihugu hose, aho agenda akagura ibyo bejeje akajya kubishakira amasoko mu mahanga.
Ni mu gihe kandi umubare w’abakozi akoresha nawo ugenda wiyongera umunsi ku munsi.
Kuri we ngo kudacika intege no guhozaho bishobora gufasha abakiri inyuma ye kuba bagera ku ntego zabo.
Ikigo cya Afri Foods Ltd kigeze ku rwego rwo kohereza toni 300 mu mahanga z’ibirimo urusenda, avoka, imiteja n’ibindi.
Iki kigo kimaze guhugura abahinzi bagera muri 400, bigishwa uko bashobora guhinga ariko batekereza amasoko yaba ayo mu gihugu no hanze yaho, bagakora ubuhinzi bwa kinyamwuga.


text:
Imihango yo gushyiraho uruziga rwamashanyarazi Yanzhou (ibikoresho) Parike yinganda yararangiye neza
Ku isaha ya saa munani za mu gitondo ku ya 30 Mutarama 2021, umuhango wo gushyiraho uruziga rwa gare y’amashanyarazi ya Yanzhou (ibikoresho) wabereye i Nanfeng, muri Meicheng.Umuyobozi mukuru Hou w'isosiyete ishora imari mu buhanga buhanitse, umuyobozi Shu wa Parike ya Meicheng, umunyamabanga CAI wo mu mudugudu wa Nanfeng, umuyobozi mukuru Cao n'umuyobozi mukuru Li w'isosiyete y'ubwubatsi, umuyobozi w'itsinda rya Wuxing n'abayobozi bakuru n'abayobozi bakuru b'itsinda ry'inyenyeri eshanu bitabiriye ibirori .
ingendo no kurengera ibidukikije, inganda ebyiri ziziga zinjiye mugihe cyiterambere ryihuse.Guhangana n’isoko ryiyongera mu gihugu ndetse no hanze yarwo, ahakorerwa umusaruro ntago hujuje ibisabwa.Kwagura parike yinganda byabaye ikibazo cyibanze gikemurwa muri iki gihe.
Igare ry’amashanyarazi rya Yanzhou ryaguwe (ibikoresho) Parike yinganda ifite ubuso bungana na 98.5 mu, harimo ubuso bwubatswe bwa metero kare 140000, harimo inganda zibyara umusaruro, inyubako y’ibiro byuzuye, amacumbi y’abakozi, amaresitora y’abakozi, ahakorerwa ibikorwa n’ibindi bikoresho nyamukuru kandi bifasha .Nyuma yo kurangiza, izashaka abandi bakozi 600 hashingiwe ku bakozi barenga 1300.
Gutanga parike
Kubaka parike yinganda bigira uruhare runini mugutezimbere ibice bibiri byinganda mukarere.Ibi bifitanye isano no kumenya niba dushobora kugera ku ntego zashyizweho zashizweho, tugashyiraho uburyo bwiza bwo gutanga akazi, kuzamura iterambere ry’ubukungu no kumenya agaciro kacu.Twizera ko tuzasohoza ubutumwa bwo gukora uburambe bwiza bwurugendo rwicyatsi!
Igihe cyo kohereza: Kanama-30-2021


text:
Abafilipi
Paulo yarafite impamvu nyinshi ajya kwandika uru rwandiko: 1) yashakaga kwerekana urukundo n’ishimwe ry’impano y’amafaranga bari baramwoherereje; 2) yashakaga gushishikariza abafilipi guhagarara bemye mu mibabaro kandi bakishimira mu mwami batarebye ibibazo bafite; 5) kubakangurira kubana mu bumwe baciye bugufi; nyuma 6) kubaburira ngo bitondere abayuda babacengeyemo bagendera ku mategeko.
Ijambo nyamukuru muyandi magmabo ni ibyishimo. “ibyishimo” mu buryo ubw’aribwo bwose, iri jambo rikoreshejwe inshuro 16 mur’iki gitabo gito! Igice cya kabiri cyitwigisha kuri Kristo wisize ubusa akaza mu isi. Hanyuma igice cya kane Paulo atubwira ibanga ryo kunyurwa (4:11-13)
Dore incamake y’iki gitabo;
I. Intashyo n’ishimwe ku bafilipi (1:1-11)
II. Ibyabaye kuri Paulo ari Roma abwiriza ubutumwa bwiza bwa Kristo (2:1-30)
III. Imibereho yabari muri Kristo Yesu: Kugira wa mutima wari muri Kristo Yesu (2:1-30)
IV. Ingororano y’ubutsinzi bw’abari muri Kristo Yesu: Kumenya Kristo (3:1-21)
V. Amahoro y’ubuzima bw’umukristo: kumenya kubaho kwa Kristo (4:1-23)


text:
Kuryoshya no kukomeza kugirana umubano mwiza n’uwo mwashakanye ngo ntibigomba ko muba mufite akayabo k’amafaranga.Mu gihe haba hari abantu benshi batekereza ko byaba bikenera amafaranga kugira ngo havugururwe umubano hagati y’abashakanye kandi ubuzima bukomeze kubaryohera nk’igihe bari bakirimo kurambagizanya, umwanditsi Kim Olver ukomoka mu gihugu cya Australia, akaba amenyerewe mu kugira inama abashakanye, abinyujije ku rubuga rwe rwa internet http://www.therelationshipcenter.biz/ avuga ko abashakanye bashobora kwihitiramo igihe kibanogeye bagakoramo ubintu bitandukanye bityo ngo ubuzima bugakomeza kubaryohera kandi bitanabatwaye amafaranga.
Dore bimwe mu bintu 52 avuga ko bishobora gutuma abashakanye bakomeza kuryoherwa n’ubuzima bwabo bwa buri munsi kandi badahenzwe:
1. Gufata igihe kinini cyo kuganira ku bintu bisekeje igihe bageze ku buriri batarasinzira
2. Gufata igihe bagafatanya gutegura ifunguro bose bazi ko bakunda kurya ( guteka)
3. Gufata umugoroba umwe bakaganira ku bikorwa by’umunsi, ibyo bateganya gukora mu minsi iri imbere, ndetse bakanaganira ku bantu b’ingirakamaro mu buzima bwabo.
4. Kugerageza guhanga udushya dutandukanye dushobora gutungura uwo mwashakanye ndetse no gufata akanya ko gukina udukino tw’urukundo dutandukanye.
5. Gufata akanya ukegera umufasha wawe ukamucira inzara na we akazigucira
6. Gukorerana massage mwishimye kandi muri ahantu hafite isuku.
7. Gutemberana ahantu hitaruye aho mutuye no gukorana imyitozo ngororamubiri
8. Gukinana imikino itandukanye nk’ amakarita, koga, kubyina n’iyindi.
9. Kwicarana mukibukiranya ibihe byiza mwagiye mugirana ndetse byaba byiza mukongera no kureba udufoto twanyu twa kera dufite ibyo tubibutsa.
Nk’uko Kim Olver akomeza abivuga ku rurubuga rwe kandi, ngo ibi bikorwa binyuranye bigomba gushakirwa umwanya kuko ngo usanga igituma abashakanye batumva icyanga cy’ubuzima ari uko bahugira mu mirimo itandukanye y’urugo nk’akazi, guteka, kwita ku bana n’ibindi bityo ngo ugasanga bo biyibagiwe. Avuga ko batagomba gutwarwa n’ibyo ngo bibagirwe kwishakira umwanya wo kwiyitaho ngo kuko ari cyo gituma ubuzima buhora ari bushya kandi buryoshye ku bashakanye ndetse n’imibanire yabo na yo igahora ari myiza.


text:
Murwanye icyahungabanya umudendezo w’Igihugu murangwa n’imyitwarire myiza - IGP Dan Munyuza
Umuyobozi wa Polisi y’u Rwanda, IGP Dan Munyuza yasabye urubyiruko rw’abakorerabushake mu Ntara y’Amajyaruguru guhaguruka bakarwanya icyo ari cyo cyose cyahungabanya umudendezo w’Igihugu, batangira amakuru ku gihe kandi bafasha abaturage guhindura imyumvire, gukunda Igihugu, gukora akazi kanoze no kubahiriza igihe.
Ubu butumwa yabutangiye mu Kigo cy’Amahugurwa cya Polisi giherereye i Gishari mu Karere ka Rwamagana, ubwo yasozaga amahugurwa y’iminsi itanu yitabiriwe n’urubyiruko rw’abakorerabushake rwo mu Ntara y’Amajyaruguru nyuma y’uko bayatangiye ku itariki 04 Kamena 2022.
Ni urubyiruko 220 ruhagarariye abandi muri Komite Nyobozi z’Imirenge n’uturere, aho rwatekereje ayo mahugurwa mu rwego rwo kunguka ubumenyi bubafasha kurushaho kunoza imikorere mu kazi kabo ka buri munsi, aho rukora ibikorwa bigamije ubwitange mu gufasha abaturage mu iterambere n’imibereho yabo myiza, hakiyongeraho no kubabungabungira umutekano.
Ubwo yasozaga ayo mahugurwa, Umuyobozi wa Polisi y’u Rwanda, IGP Dan Munyuza, yibukije urwo rubyiruko imyitwarire ikwiye kururanga mu bikorwa byabo bya buri munsi, aho yabasabye kurangwa n’imyitwarire myiza izatuma bagirirwa icyizere n’abaturage bafasha.
Uwo muyobozi wa Polisi wari umushyitsi mukuru muri uwo muhango wo gusoza ayo mahugurwa, yibukije urwo rubyiruko ko rufite inshingano zikomeye mu kazi kabo, zirimo kugira uruhare mu kubungabunga umutekano w’Igihugu, gukemura ibibazo bibangamiye imibereho myiza y’abaturage, kurwanya ibyaha birimo itundwa n’icuruzwa ry’ibiyobyabwenge n’ibindi.
IGP Dan Munyuza, yasabye urwo rubyiruko guhaguruka rugahangana n’abashaka guhungabanya umudendezo w’Igihugu, bifashishije imbuga nkoranyambaga, arusaba no kurwanya serivisi mbi kandi rukaba intangarugero mu duce ruturukamo, basangiza bagenzi babo n’abaturage muri rusange ubunararibonye bungukiye muri ayo mahugurwa.
IGP Dan Munyuza kandi, yasabye urwo rubyiruko rw’abakorerabushake kwita ku kibazo cyo kurwanya ibyaha bibangamiye imibereho myiza y’abanyarwanda birimo isambanywa ry’abana bato, ingengabitekerezo ya Jenoside n’ibindi, asaba urwo rubyiruko gufatanya n’inzego z’umutekano gukumira ibyo byaha.
Ni amahugurwa urwo rubyiruko rwigiyemo byinshi bizarufasha kurushaho kunoza imikorere yarwo, nk’uko Byiringiro Robert, umuyobozi w’urubyiruko rw’abakorerabushake mu Karere ka Musanze na DUNIA Sa’adi uyobora urubyiruko rw’abakorerabushake mu Karere ka Gakenke babitangarije Kigali Today.
Muri ibyo bungutse harimo imikorere myiza cyane cyane mu bijyanye n’imibereho myiza y’abaturage nk’uko Dunia Sa’adi abivuga.
Ati “Byagaragaye ko twubaka imirima y’igikoni, ariko mu by’ukuri akamaro k’iyo mirima ntikagaragarire abaturage ngo dukurikirane tumenye niba iyo mirima hari icyo iri gufasha abaturage, ntiturebe niba iyo mirima ifasha abana kuva mu mirire mibi, tukumva ko kubakira abaturage iyo mirima bihagije, ariko ubu twize byinshi tugiye kujya tuyubaka tunakurikirane turebe niba hari icyo ifasha imiryango”.
Nk’uko babivuze, ngo hari n’ikibazo cy’urubyiruko rukomeje gukora ibikorwa birwanya Igihugu, urwo rubyiruko rw’abakorerabushake rukemeza ko hatajyaga habaho kubegera cyane ngo babigishe, ari na byo bagiye guhindura bakarushaho kwigisha urwo rubyiruko rushukwa rukaba rwajyanwa mu bikorwa byangiza umutekano.
Mu mihigo 21 urwo rubyiruko rwahigiye i Gishari, rwayihize rugendeye ku nkingi za Guverinoma zirimo ubukungu, imibereho myiza, imiyoborere myiza n’ubutabera, aho bihaye umuhigo wo gukangurira urubyiruko gushinga amatsinda yo kuzigama agamije ishoramari, gushishikariza urubyiruko kwitabira gahunda ya Ndi Umunyarwanda no gushinga amatsinda agamije kurwanya ibiyobyabwenge n’ihohoterwa rikorerwa abangavu mu mashuri.
Hari no gukangurira urubyiruko kugira isuku mu ngo, hubakwa ubwiherero bwujuje ibisabwa, hubakwa n’amazu ndetse n’ibimoteri, buri wese mu rubyiruko rw’abakorerabushake akagira abana akurikirana bari mu kibazo cy’imirire mibi kugira ngo bave muri icyo kibazo, aho bazaharanira ko buri mudugudu wubakwamo ingo mbonezamikurire eshatu, bubaka imirima y’igikoni 40 muri buri kagari.
Muri iyo mihigo, harimo no gukoresha ikoranabuhanga mu buryo bukwiye, bahangana n’abashaka gusenya ibyo Igihugu cyagezeho, bagaragaza ukuri guhari ku mutekano w’u Rwanda, banagaragaza n’isura nziza y’Igihugu cyabo.
Ngo bazarushaho no gukaza ingamba zo kubumbatira umutekano w’Igihugu batangira amakuru ku gihe, banarwanya abakomeje guhembera ingengabitekerezo ya Jenoside n’ibindi bikorwa bibi ku gihugu.
Mu ijambo rye, Guverineri w’Intara y’Amajyaruguru Nyirarugero Dancille, yagarutse ku ntego nyamukuru y’ayo mahugurwa asaba n’urwo rubyiruko gushyira mu ngiro imihigo ruhigiye imbere y’inzego zinyuranye z’ubuyobozi.
Ati “Aya mahugurwa yari agamije kubongerera ubumenyi ku ruhare rwanyu mu iterambere ry’Igihugu n’imibereho myiza y’abaturage, ndabasaba rero kuzesa uko bikwiye imihigo muhigiye imbere yacu”.
Uwo muyobozi yashimiye buri wese wagize uruhare mu migendekere myiza y’ayo mahugurwa, harimo Polisi y’u Rwanda, abayobozi b’uturere tugize iyo Ntara, abayobozi batandukanye batanze ibiganiro, abarimu, ndetse ashima n’imyitwarire yaranze urwo rubyiruko rw’abakorerabushake muri iyo minsi itanu rumaze muri ayo mahugurwa.
Ibitekerezo ( 1 )
Urubyiruko twiyemeje gukorera igihugu tutizigama tuzitangira Urwanda nibiba ngombwatunarupfire.


text:
Abahinzi barasaba kwemererwa gutubura imbuto kuko ibageraho itinze
Amwe mu makoperative y’Ubuhinzi mu Burasirazuba arasaba Minisiteri y’Ubuhinzi n’Ubworozi (MINAGRI) kubemerera gutubura imbuto kuko ibageraho itinze bagacyererwa guhinga.
Abahinzi bo mu bice bimwe na bimwe by’iyo ntara bamaze igihe bagaragaza ikibazo cy’uko igihembwe cy’ihinga gitangira batarabona imbuto bagakererwa guhinga kandi kenshi ngo bibagiraho ingaruka.
Nkejuwimye Zaburoni, wo muri Koperative KOHUNYA yo mu Karere ka Rwamagana, agira ati “Hari igihe imvura igwa mu kwezi kwa munani bamwe bagatera abandi bagatera mu kwa 10 kubera kubura imbuto. Birumvikana uwateye mu kwa munani abona umusaruro kurusha uwateye mu kwa 10.”
Uwimana Grace wo muri Koperative KOBOKU y’i Nyagatare we avuga ko bagura imbuto bakayibona bakererewe kandi ibahenze, agasaba ko MINAGRI yaha uburenganzira amakoperative akajya yituburira imbuto.
Ati “Batwemereye tugatubura byadufasha kuko imbuto tuyituburiye iwacu byaruta kujya kuyigura ahandi, twayibonera igihe kandi itaduhenze n’abandi bakajya baza kuyitugurira.”
Umunyamabanga Uhoraho muri MINAGRI, Musabyimana Innocent, avuga ko abahinzi badakwiye kugira impungenge ku mbuto mu gihembwe cy’ihinga gitaha.
Ku bufatanye n’ikigo cya RAB gikorera muri iyo Minisiteri ngo bamaze kumvikana ko imbuto izagera ku bahinzi kare.
Ati “Ni byo koko imbuto ya soya hari aho yagiye ibageraho itinze. Biciye mu kigo cya RAB twemeranyijwe ko muri iki gihembwe cy’ihinga imbuto zigomba kubageraho ku gihe ku buryo nibura tariki 15/02/2016 tuzaba twatangiye kuzitanga kugira ngo badakererwa guhinga.”
Bamwe mu bahinzi bo mu Burasirazuba banavuga ko imbuto y’imyumbati yafashwe n’indwara ya Kabore, bagasaba Minisiteri kubafasha kubona imbuto nziza.
Kuri iyi mbuto ho Umunyamabanga Uhoraho muri Minisiteri y’Ubuhinzi avuga ko ikigo cya RAB kizafatanya n’amwe mu makoperative gutubura iyo mbuto kugira ngo igere ku bahinzi benshi.
Nubwo Intara y’Iburasirazuba yera cyane, ikunze kwibasirwa n’izuba mu bice bimwe. Iyo abahinzi badatanguranwe n’imvura ngo bahinge kare imyaka yabo ihura n’izuba bakarumbya, ari na ho bahera basaba kugezwaho imbuto hakiri kare.


text:
“mukanguke kandi mube maso” Alex dusabe
Amateraniro Ku cyumwerukuwa 17 werurwe 2019
Umwigisha: Alex DUSABE
Intego y’ijambo: “MUKANGUKE KANDI MUBE MASO”
Indirimbo”ubuhamya”
Icyo duhuriyeho twese ni uko kijambo rya Kristu rigomba kubarigwiriye muri twese. Dore icyita rusangecy’abakristu; icyo waba uri cyose n’icyo waba warize cyose, n’icyo waba ukora cyose,ariko ukaba udahuje n’ukuri k’ubutumwa bwa kristu,uracyari hanze. Kurimbuka ni ukuvaho k’ubuzima bwo muri iyi isi ukajya ahandi hatari yesu Kristu. Rero ababaho badafite ubugingo bwa Kristu bazacirwa ho iteka, kandi isi abo gusakukon’abamwakiriye batagenda nkuko ubutumwa bwiza buvuga nabo bazarimbuka. rero, nawe niba utaramwakira, umwakire kugira ngo mugende kandi mubeho nkuko ubutumwa bwiza buvuga, mutazarimbuka. Dore icyo bibiliya ibivugaho.
Abefeso, urwandiko pawulo yandikiye Abaroma12:1. Ibyo dukora bigomba kubabirimo ubutumwa bwiza, amaso yacu tukayarebesha ibitunganye, amaboko yacu agakora ibitunganye, kandi akanwa kacu kakavuga ibitunganye. Abakorosayi 3:36
Dore amadirishya y’inijiriramo ibyaha iyo utabaye amaso:
Amaso:dukwirirye kurebesha amaso yacu ibitunganye, kuko nubwo usinzira, ubwonko bugarura ibyo wabonye
Amatwi:shyira abarinzi benshi ku matwi kuko ibyinjira iyo bidatunganye, birakurimbuza.
Niba ushaka kujya mu ijuru ibuka ibi bintu: jyenda nkuko ubutumwa bwiza buvuga.
Ezwa kuko utejejwe atazareba Imana ye. Abaheburayo 12:14 “mugire umwete wo kubanan’abantu bose amahoro n’uwo kwezwa, kuko utejejwe atazareba Umwami Imana”.
Twezwa niki?
Amaraso ya yesu Kristu,
N’ijambo rya kristu. Yohana 1:1-3
Ni murinde ibyo kwera abera bahawe rimwe,Yuda1. Gusa abikigihe barimo barabirindira, kugira ngo bibaheshe indamu,icyubahiro….ariko mwebwe ho mu mwikomezeho. Yuda1:20.
Matayo 24:1 yesu asohoka mu rusengero, akigenda abigishwa be baramusanga bashaka kumwereka imyubakire y’urusengero, arababwira ati nimureba ko uru rusengero ruhagaze ,ndababwira ukuri y’uko hatazasigara ibuye narimwe rigeretse kurindi ritajugunywe hasi.Yicaye ku musozi wa Elayono, abagishwa baza aho ari biherereye baramubaza bati”tubwire, ibyo bizaba ryari,n’ikimenyetso cyo kuza kwawe n’icyimperuka y’isi ni ikihe?
Turi mu gihe cyo kwimura Imana
2Abatesalonike2:1” turabinginga bene data, kubwo kuzaza k’umwami wacu Yesu Kristu no kuzamuteranirizwaho kwacu, kugira ngo mutanamuka vuba mukava mu bwenge cyangwa ngo muhagarike imitima, naho mwaba mubitewe n’umwuka cyangwa n’ijambo cyangwa m’urwandiko rukekwa ko uvuye kuri twe, bihamya yuko umunsi w’Umwami wacu umaze gusohora. Ntihakagire umuntu uboshya uburyo bwose, kuko uwo munsi utazaza kurya kwimura Imana kutabanje kubaho, kandi urya munyabugome atarahishurwa ari we mwana wo kurimbuka.7 kuko amayobera ney’ubugome n’ubu atangiye gukora, ariko ntazahishurwa keretse uya buza ubu akuweho.9 kuza kuwo mugome kuri mu buryo bwo gukora kwa Satani, dufite imbaraga zose n’ibimenyetso n’ibitangaza by’ibinyoma.
Ibyahishuwe 13:16 itera bose aborohejen’abakomeye, n’abatunzin’abakene, n’abumudendezo n’ab’imbata,gushyirwaho ikimenyetso ku kiganza cy’iburyo cyangwa mu ruhanga, kugira ngo hatagira umuntu wemererwa kugura cyangwa gutunda, keretse afite icyo kimenyetso cyangwa izina ryaya nyamaswa, cyangwa umubare w’izina ryayo.
Dore bimwe mu bimenyetso byo kugarukakwa Kristu:
- Isirayeri. Ibyabaye kuri Isilayeli byose
- Itorero: niho amabanga ahishwe
- Isi yose: ibimenyetso no kurangira kw’isi
- Amadini: hazaza abababwira bati nitwe kristu.amadini atandukanye.
- 2abatesalonike2:1.., kuko iminsi iri kurangira nimwimike ubutumwa bwiza bwa kristu aho kwimika imihango y’idini.
Sobanukirwa ANTI KRISTU UWO ARIWE.Antikristu ni umwuka w’ubuyobe winjira mu muntu wese udafite umwuka wa yesu. Ikindi ni uko Antikristu ari mu buryo satani iyoboye isi yose. Ikaba ikorera mu bice bitatu.
1. ILLUMINATI. Ati uwo mugome ntarahishurwa kuko ikimubuza kigihari.abatesalonike2) ikaba iyoboye isi muri systeme3.
- Ubukungu( amafaranga yose yo kwisi niyo iyakontorora kandi byarahindutse kukon’abakristu bayishinjikirizaho, kandi Yesu yaravuze ati mwitegereze inyoni ko zitabiba, ntizisarure, ntizinahunik eariko data arabigaburira, yemwe mwabafite kwizera guke mwe. Matayo6:31
- Imbaraga z’igisirikare cyose cyo kw ‘isi
- Tekinologi. Ibyahishuwe 13:17
Rero nimwihute mu majyambere ariko mwibuke ko ari impanda ziri kuvuga. Isilayeli ni umuti niwongeye gushibuka, nyuma yahoo Yesu yabihanuye muri 70 umwami w’abaromani TITUS yahasenye, igasibangana ku ikarita,Satani yashakaga gusibanganya amateka y’umwami wacu Yesu kuko yavukiye muri Isilayeli. Kugira ngo abantu babeho ntagicumb icy’umwami wacu gihari, batamwemera kuko ntabimenyeso.
Turi mu bihe bya nyuma birenze ibyo I sodomu na gomora bakoze aho ubusambany in’ubutinganyi biri hejuru n’ibindi byaha byinshi.
Dore icyagira icyo kikumarira:
- Hinduka
- Akira Yesu nk’umwami n’umukiza w;ubugingo bwawe
- Shaka Yesu bigishoboka kwo abonwa, umwambaze akiri bugufi kugira ngo uhunge akaga kagiye gutera isi.
- Nawe wamwakiriye jyenda nk’uko ubutumwa bwa yesu buvuga.
1Abatesalonike1:13 “Imana y’amahoro ibeze rwose, kandi mwebwe ubwanyu n’umwuka wanyu, n’ubugingo n’umubiri byose birarindwe, bitazabaho umugayo ubwo umwami wacu YesuKristu azaza”.
530 total views, 2 views today


text:
Ubwo yasozaga imurikagurisha mpuzamahanga ryaberaga i Gikondo kuva tariki 22 Kanama, Minisitiri w’ubucuruzi n’inganda Vincent Munyeshyaka yibukije ko imurikagurisha uba ari n’umwanya wo kurahura ubumenyi.
Minisitiri Munyeshyaka yavuze ko iri murikagurisha Leta irifata nk’ishuri ryo kunguriranamo ubumenyi, uwaryitabiriye akunguka ubumenyi kuko haba hari udushya twinshi ahasanga, yagize ati "Imurikagurisha nk’iri rituma havuka ibitekerezo bishya abantu bakarushaho kuzamura umusaruro ndetse n’ubuziranenge bw’ibyo bakora".
Yavuze kandi ko ari ibyo kwishimira kuko iri murikagurisha rije mu gihe cyiza abanyarwanda bari mu ntsinzi ya Perezida wa Repubulika Paul Kagame uherutse gutorerwa gukomeza kuyobora abanyarwanda.
Hakanishimirwa kandi ko iri murikagurisha rimaze kuba ubukombe kuko abamurika bagiye barushaho kwiyongera kimwe n’abitabira ibikorwa byo kumurika, ibintu ngo bigaragaza ko ari abamurika n’abarisura baryishimira.
Yanashimangiye kandi ko Leta y’u Rwanda izakomeza gushyigikira gahunda yo kuzamura ibihango nyarwanda ikanafasha abanyarwanda kubimurika hirya no hino ku yindi migabane.
Yanavuze kandi ko gahunda ya Made in Rwanda itazahwema gushyigikirwa kuko ari gahunda igamije kugabanya icyuho kiri hagati y’ibyo u Rwanda rwinjiza mu gihugu n’ibyo rwohereza mu mahanga
Minisitiri Munyeshyaka niwe wasoje ku mugaragaro imurikagurisha rya 2017 ryaberaga i Gikondo


text:
Ku wa Gatatu, tariki ya 29 Kamena
Uzibukire amagambo y’amanjwe akerensa ibyera.—1 Tim 6:20.
Mu gihe cya Timoteyo, hari Abakristo batahaye agaciro imigisha bari bafite yo gukorana n’Imana. Muri bo harimo, Dema, Figelo, Herumojene, Humenayo, Alegizanderi na Fileto (1 Tim 1:19, 20; 2 Tim 1:15; 2:16-18; 4:10). Abo bantu bose bakundaga Yehova. Ariko ntibakomeje kubona ko ibyo yari yarabahaye bifite agaciro. Ni iki Satani akora ngo atume tudakomeza guha agaciro ibintu byiza Imana yaduhaye? Reka turebe amwe mu mayeri akoresha. Akoresha imyidagaduro n’itangazamakuru. Aba ashaka ko dutekereza kandi tugakora ibintu bizatuma tudakomeza gukunda Yehova cyangwa kumvira amategeko ye. Yifuza ko tureka kubwiriza bitewe no gutinya ko abandi baduseka, cyangwa bakadutoteza. Nanone aradushuka kugira ngo twumve inyigisho z’abahakanyi maze tureke inyigisho z’ukuri. Natwe tutabaye maso, dushobora gusanga tutagiha agaciro inyigisho z’ukuri.—1 Tim 6:21. w20.09 27 par. 6-8
Ku wa Kane, tariki ya 30 Kamena
Yehova azumva ibyo musaba; Yehova ubwe azemera isengesho ryanjye.—Zab 6:9.
Ese hari inshuti cyangwa mwene wanyu wizeraga maze akaguhemukira? Niba byarakubayeho, gusuzuma ukuntu umuhungu wa Dawidi witwa Abusalomu yamuhemukiye (2 Sam 15:5-14, 31; 18:6-14). Banza ubwire Yehova uko wiyumva bitewe n’abaguhemukiye (Zab 6:6-9). Gerageza kwiyumvisha uko Dawidi yari ameze igihe ibyo byose byamubagaho. Yakundaga Abusalomu kandi akizera Ahitofeli. Ariko nubwo bari inshuti ze, baramuhemukiye. Baramubabaje cyane ndetse bashaka no kumwica. Dawidi yashoboraga kudakomeza kwizera izindi nshuti ze atekereza ko na zo zashyigikiye Abusalomu. Yashoboraga no kwitekerezaho cyane agafata umwanzuro wo guhunga wenyine. Nanone ibyamubayeho byashoboraga gutuma yiheba. Ahubwo yasenze Yehova kugira ngo amufashe. Nanone yitabaje inshuti ze. Hanyuma yahise agira icyo akora. Yakomeje kwiringira Yehova no kwizera inshuti ze. w21.03 15 par. 7-8; 17 par. 10-11
Ku wa Gatanu, tariki ya 1 Nyakanga
Nahawe ubutware bwose mu ijuru no mu isi.—Mat 28:18.
Kugirana ubucuti na Yesu bituma amasengesho yacu asubizwa. Ibyo byumvikanisha ko kuvuga ngo: “Mu izina rya Yesu,” mu gihe dusoza isengesho bidahagije. Tugomba no kumenya uko Yehova amukoresha mu gihe asubiza amasengesho yacu. Yesu yabwiye intumwa ze ati: “Icyo muzasaba cyose mu izina ryanjye nzagikora” (Yoh 14:13). Nubwo Yehova ari we wumva amasengesho yacu kandi akayasubiza, yahaye Yesu ubutware kugira ngo asohoze imigambi ye. Bityo rero, mbere y’uko Imana isubiza amasengesho yacu, ibanza kureba niba dushyira mu bikorwa inama Yesu yatugiriye. Urugero, Yesu yaravuze ati: “Nimubabarira abantu ibyaha byabo, So wo mu ijuru na we azabababarira ibyaha byanyu. Ariko nimutababarira abantu ibyaha byabo, So wo mu ijuru na we ntazabababarira ibyaha byanyu” (Mat 6:14, 15). Ubwo rero, ni iby’ingenzi ko dufata abandi nk’uko Yehova na Yesu badufata. w20.04 22 par. 6


text:
Amasomo: Si 27,4-7; 1 Kor 15, 54-58; Lk 6, 39-45
Aya masomo matagatifu tuzirikana kuri iki cyumweru, aradushishikariza kugira umutima muzima, umutima utunganye, kandi wera imbuto nziza. Uwo mutima mwiza wigaragariza mu myitwarire yacu, mu mirimo dukora no mu magambo tuvuga. Nkuko igiti kiza kera imbuto nziza, ni ko n’amagambo ava mu mutima wacu agaragaza uko abo turi bo. Burya ngo «akuzuye umutima ni ko gasesekara ku munwa». Umutima mwiza ugaragazwa n’ijambo ryiza, ibikorwa byiza no kubiba ahou ri umwuka mwiza. Umutima wacu uba ari muzima, kandi ukeye, cya gihe imvugo n’ingiro byacu biba byubaka ubuzima kandi bimurikira abandi.
Mu isomo rya mbere twumvise, umunyabuhanga mwene Siraki. Aragira ati: «imbuto zigaragaza umurima igiti giteyemo, n’ijambo rigahishura ibitekerezo by’umutima w’umuntu». Birumvikana ko iyo igiti giteye mu murima mwiza, kera imbuto nziza, naho iyo kiri mu murima mubi, utaratunganijwe neza, icyo gihe ntigitanga imbuto nziza. Izo mbuto zishobora kuba zumagaye kandi zagombye kuba zorohereye, kuba ari ntoya kandi zagombye kuba ari nini, zishobora kuba zisharira kandi zagombye kuba ziryohereye…
Izo mbuto zigaragaza uko umutima w’umuntu uteye, zigaragarira mu myitwarire n’amagambo biwuturukamo. Umuntu ashobora kuba afite imyitwarire n’ibikorwa bidatunganye, agakunda kugira amagambo asharira, asesereza… kuko mu mutima w’umuntu ariho haturuka ibitekerezo bibi, bidashimisha Imana, kandi bigahumanya umuntu.
Nk’Abakristu rero, dusabwa kugira umutima utunganye, wuzuye urukundo, umutima urangwa n’impuhwe n’imbabazi, umutima wuzuye amagambo yubaka abandi aho kubasenya, amagambo ahumuriza aho asesereza kandi akura umutima. Mbese umukristu mwiza rero arangwa n’ijambo ryiza, ryo mugenzi w’Imana. Arangwa amagambo atanga amizero, akarinda abandi kwiheba…
Isomo rya 2 riradushishikariza kwitangira umurimo w’Imana ubuzima bwacu bwose. Uwitangira umurimo w’Imana muri ubu buzima, agakorera Imana n’umutima we wose kugera k’urupfu rwe, uwo azagira uruhare ku mutsindo wa Kristu wazukiye kudukiza.
Mu kwitangira umurimo w’Imana mu butumwa bwacu, habaho ubwo duhura n’imvune nyinshi. Ibyo rero ntibyagombye kuduca intege, kuko kuruhira Nyagasani bitazadupfira ubusa. Nkuko imbuto y’umugisha yera ku giti cy’umuruho, kuvunikira Nyagasani bitanga umugisha, ibyishimo, n’umukiro. Kandi uvunika kubera Imana azabihemberwa na Yo ubwayo ikurikije ibikorwa bye (Mt25, 14-30).
Bityo rero, buri muntu akomeze gukorana urukundo n’ubwitange ubutumwa bwe muri kiliziya, aharanira buri gihe ko ingoma y’Imana yakogera hose, arushaho kwera imbuto nziza z’ubutungane n’amahoro.
Ivanjiri na yo iratwereka icyo twakora kugira ngo twere imbuto nziza, ziryoshye kandi zifitiye akamaro n’abandi.
-Icya mbere ni ukwisuzuma. Kwireba, ukamenya neza ko amaso y’umutima wawe abona neza. Nkuko ijambo ry’Imana ribitubwira, ijisho ngo n’itara ry’umuntu. Iyo ribona neza, tuba turi mu rumuri, ariko iyo iryo jisho rirwaye, tuba tugendera mu mwijima (Lk34-36).
Iyo hatabayeho kwisuzuma, ntabwo tuba tureba neza kuko tuba dufite amaso arwaye, atabona neza, turi mu buhumyi, atuma turebana uburyarya. Aho ni hoYezu agira ati: «Wa ndyarya we, banza ukure umugogo mu jisho ryawe, hanyuma uzabone neza, ushobore gutokora akatsi kari mu jisho ry’uwo muva inda imwe». Amaso yuzuye ubuhumyi n’uburyarya, abona buri gihe ikibi kiri ku wundi, kandi cya kibi kigakuririzwa, kigakura, kikava ku katsi kigahinduka umugogo.
-Kwisuzuma, byagombye kudufasha kwemera ko tutabona neza. Bisaba kwisuzuma neza, dushaka guhinduka by’ukuri. Aha rero ni ho twashobora kubona umugogo uri mu jisho ryacu, aho guhora tubona buri gihe, utwatsi turi mu maso y’abandi. Kuvuga abandi biroroha, nyamara kwishinja no kwirega bikatugora. Gukosora abandi biratubangukira, nyamara ariko kwikosora bikatubera ingorabahizi. Ngo «ntawivuga amabi, ameza ahari». Biratworohera cyane kubona amakosa y’abandi, kuyaganiraho mu nteko y’abaneguranyi, mu bigare, kuyakuririza, kuyashingiraho ibitaramo bisekeje… Nyamara kandi ijambo ry’Imana riratubwira ngo: «Uko mushaka ko abandi babagirira, abe ariko namwe mubagirira» (Lk 6, 31). Nkuko ntawifuza ko amakosa ye ashyirwa ku karubanda, nk’uko ntawifuza ko bamutaramana mu nteko y’abaneguranyi, bamuvuga nabi, natwe tujye twirinda gushyira amakosa y’abandi hanze.
-Kwisuzuma byagombye gukurikirwa no gufata ingamba zo kurushaho gusa n’umwigisha. Nk’uko umwigishwa wese aharanira gusa n’umwigisha, natwe, buri gihe, twagombye guharanira kurushaho gusa na Kristu twemeye kandi twakurikiye. Kristu abona ibiri mu mutima wacu byose, ibyiza n’ibibi, ariko twese atugirira ibanga. Ari uwakoze icyaha cyo kwiba, icyaha cy’ubuhemu…, nta n’umwe yifuza ko yataramanwa n’abavandimwe, ahubwo ndetse agahora ashaka ko yahinduka akigorora n’Imana ndetse na mugenzi we yahemukiye.
Ni byiza rero guharanira guhinduka ngo turusheho gusa na Kristu mwigisha, bizadufasha kubona neza wa mugogo uri mu jisho ryacu, kuwukuramo, ndetse no kuwurwanya kugira ngo utagaruka kuduhuma amaso. Aho ni ho tuzatangira kureba abandi n’amaso mazima, no kubafasha kubona neza. Maze ibyo twabonaga muri bo nk’imigogo bizahinduke nk’akatsi gato kari mu jisho ryabo, kandi gashobora kwihanganirwa no kubabarirwa nta yandi mananiza.
-Kwisuzuma byagombye kudufasha kuba abanyamico myiza nkuko Ivanjiri ibitubwira. Kuko ntawe utanga icyo adafite, «Umunyamico myiza avana mu mutima we ibyiza bibitsemo, n’umunyamico mibi avana mu mutima we ibibi byawusabitse…». Aho ni ho hagaragarira za mbuto z’ubutungane, Umukristu wese asabwa kugaragaza mu buzima bwe bwa buri munsi, imbuto y’amahoro, urukundo, impuhwe, imbabazi, ubugwaneza…
Kuri iki cyumweru cya 8 gisanzwe, dusabe Nyagasani adufashe guhinduka by’ukuri, kugira ngo turusheho gusa nawe muri byose, mu mvugo no mu ngiro, kandi twere imbuto nyinshi, nziza, ziryoshye kandi zihumura neza.
Padiri Anicet KABENGERA


text:
KUBA YESU ARI IMANWELI BISOBANURA IKI?
IGICE CYO GUSOMA: MATAYO 1 :18-25
Ndabasuhuje bene Data bakundwa, kandi mbifurije gukomeza kugira Noheli nziza n’umwaka mushya muhire wa 2022. Ndashimira Imana yongeye kunkoresha mu kubagezeho ijambo ryayo. Uyu munsi turaganira ku kibazo kibaza kiti: “KUBA YESU ARI IMANWELI BISOBANURA IKI?” Turibanda ku murongo wa 23 w’igice cya 1 cy’Ubutumwa Bwiza bwa Yesu-Kristo uko bwanditswe na Matayo, ahagira hati: “Dore umwari azasama inda kandi azabyara umuhungu, azitwa Imanweli, risobanurwa ngo ‘Imana iri kumwe natwe.’”
Ejo twizihije Noheli, umwe mu minsi mikuru yizihizwa cyane. Abantu hafi ya bose, baba abakirisitu cyangwa abatari bo; yemwe ndetse n’abatagira idini basengeramo, bizihiza Noheli. Abantu bizihiza Noheli ku mpamvu zitandukanye: bamwe bayizihiza bagamije kwinezeza, abandi bakayizihiza kuko ituma bacuruza cyane, abandi bakayizihiza kugira ngo babone uko basabana n’abandi, etc. Ku bakiristu, kuri Noheli twizihiza isabukuru y’ivuka rya Yesu ; Imana yigize umuntu ikabana natwe ; Imana yavuye mu ijuru yemera gusangira natwe kamere muntu kugira ngo natwe tugire uruhare kuri kamere Mana.
Muri uyu mwaka (kimwe n’uwawubanjirije), twongeye kwizihiza Noheli twugarijwe n’icyorezo cya Covid-19. Birashoboka ko hari abakristo bameze nka ba bigishwa ba Emawusi, bagiraga bati : « Twiringiraga yuko ari we uzaducungura none dore uyu munsi ni uwa gatatu apyuye ». (Luka 24 :21) Twari tuzi ko mu mwaka wa 2020 tuzagera kuri byinshi nyamara biza kurangira tubonye ibitandukanye n’ibyo twibwiraga! Twari tuzi ko Yesu azadukiza iki cyorezo none dore imyaka ibaye ibiri… ! Mbese koko Yesu ni Imanweli-Imana iri kumwe natwe ?
Mu gihe twugarijwe n’ibibazo, dushobora kumera nka bariya bigishwa ba Emawusi batabonaga Yesu kandi arimo kugendana nabo. Ariko tumenye ko Yesu ari Imanweli kandi ari kumwe natwe igihe cyose ! Dushobora kutabona ko Yesu ari kumwe natwe mu bibazo duhura na byo ; ariko ibyo nabyo ntibimubuza gukomeza kubana natwe. Yesu yifatanya natwe mu byishimo no mu ngorane. No muri iki gihe gikomeye cya Covi-19 ; Uwiteka ntiyaduhanye kuko ni umufasha utabura kuboneka mu byago no mu makuba (Zab 46:2). Amagambo y’iyi Zaburi atwibutsa ko Imana iri kumwe natwe, hano, nonaha, mu bihe turimo, uko byaba bimeze kose.
Yesu yaje muri iyi si icuze umwijima w’icyaha kugira ngo atwereke umucyo uva mu rukundo rw’Imana kandi abane natwe; nicyo cyatumye yitwa “Imanuweli.” Mu kuza kubana natwe, Yesu yagaragaje gukora kw’Imana mu bantu. Yesu yashoboraga kwigumanira icyubahiro cy’ijuru, no gusingizwa n’abamarayika. Ariko yahisemo kuva ku ntebe y’ubwami, kugira ngo azanire umucyo abagoswe n’umwijima, n’ubugingo ku barimbuka. Nubwo yabanje kugira akamero k’Imana, ntiyatekereje yuko guhwana n’Imana ari ikintu cyo kugundirwa; ahubwo yisiga ubusa, ajyana akamero k’umugaragu w’imbata, agira ishusho y’umuntu. (Abaf 2: 6-7) Ubwiza bwe bwaratwikiriwe, gukomera kwe n’icyubahiro byarahishwe, kugira ngo abashe kwireherezaho abafite intimba n’umubabaro. Imana yategetse Mose kubwira Abisirayeri ati, “Kandi bandemere ubuturo bwera, nture hagati muri bo” (Kuva 25:8); maze yibera mu buturo, hagati y’ubwoko bwayo. Mu miruho yose bagiriye mu butayu, Imana yabanye nabo. Uko niko Yesu yashinze ubuturo bwe hagati mu rusisiro rwacu abantu-yashinze ihema rye hamwe n’amahema y’abantu, ngo abashe kubana natwe. “Jambo uwo yabaye umuntu, abana natwe (tubona ubwiza bwe busa n’ubw’Umwana w’ikinege wa Se), yuzuye ubuntu n’ukuri.” (Yoh 1:14) Kuva Yesu yaraje kubana natwe, tuzi neza ko Imana izi ibitugerageza, kandi ikababarana natwe mu mibabaro yacu.
Yesu yambaye kamere yacu, anyura mu byo tunyuramo mu buzima. “Ni cyo cyatumye yari akwiriye gushushanywa na bene Se kuri byose.” (Abah 2:17) Ntabyo tunyuramo Yesu atabashije kwihanganira. Yesu “yarageragejwe ku buryo bwose nkatwe.” (Abah 4:15) Yihanganiye buri kigeragezo cyose kitugeraho. Imibereho ye ni igihamya cyerekana ko natwe tubasha kumvira Imana. Mu bumuntu bwe, Kristo yegereye inyokomuntu; mu bumana bwe, yabashije gushyikira intebe y’Ubwami bw’Imana. Nk’Umwana w’umuntu, yaduhaye icyitegererezo cyo kumvira; nk’Umwana w’Imana, aduha imbaraga yo kumvira. Kristo yakorewe ibyari bidukwiriye, kugira ngo natwe dukorerwe ibyari bimukwiriye. Yazize ibyaha byacu, atigeze agiramo uruhare, kugira ngo tugirwe abere binyuze mu gukiranuka kwe tutigeze tugiramo uruhare. Yapfuye urupfu rwari urwacu, kugira ngo duhabwe ubugingo bwari ubwe.
Yesu yemeye kuza kubana natwe kugirango atuzanire ihumure, atumare ubwoba. (Luka 2:8-11). Icyaha cya Adamu na Eva cyazanye guhunga Imana, Yesu azana gutinyuka kwegera Imana (Itang 3:8). Icyaha cyazanye ubwoba, kwitakariza icyizere, kugira ihungabana; ariko Imana mu rukundo rwayo yateye intambwe ya mbere yo kutubwira twe abanyabyaha ngo “mwitinya”. Ubwo Malayika yabonekerega Yozefu mu nzozi yaramubwiye ati “witinya”; ubwo Malayika yabonekeraga abungeri abashyiriye inkuru nziza yo kuvuka kwa Yesu yarababwiye ati “mwitinya.” Natwe uyu munsi Yesu aratubwira ati: “Mwitinya ndi kumwe na mwe”! Imana yigize umuntu iza mu isi nka Yesu kugira ngo tubwirwe amagambo y’ihumure; tubwirwe ko tudakwiye gutinya kuko Imana iri kumwe natwe.
Bavandimwe, Noheli ni umunsi w’ihumure ry’abana b’Imana. Kuba Yesu ari kumwe natwe bikwiye kutumara ubwoba. Yesu aduhora hafi, ntazadutererana, niwe buhungiro bwacu n’ingabo idukingira ku manywa na nijoro! Uwiteka Imana yasezeranyije abasenga ko azabana nabo mu bibazo byose bahura na byo. Niyo mpamvu abizera badakwiye gutinya ikibi cyose kuko amaso y’Uwiteka ari ku bakiranutsi, n’amatwi ye akaba ari ku gutaka kwabo. (Zab 34:16; 1 Pet 3:12) Nta kintu na kimwe cyangwa umuntu n’umwe byaduhangara duhagarikiwe n’Uwiteka, nk’uko byanditswe ngo: “Uwiteka ari mu ruhande rwanjye sinzatinya, umuntu yabasha kuntwara iki? (Zab 118:6; Abah 13:6) Muri ibyo byose turushishwaho kunesha n’uwadukunze, kuko naho rwaba urupfu cyangwa ubugingo, cyangwa abamarayika cyangwa abategeka, cyangwa ibiriho cyangwa ibizaza, cyangwa abafite ubushobozi, cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu. (Abar 8:37-39)Uwiteka atabara abantu be, kandi umukiranutsi we nubwo yagwa Uwiteka arambura ukuboko kw’iburyo akamuramira. (Yes 41:13) Nubwo wahura n’intambara nyinshi, ntutinye, Imana iri muruhande rwawe. Tegereza Uwiteka, komera umutima wawe uhumure, ujye utegereza Uwiteka. (Zab 27:14) Mu isi tugira umubabaro, ariko duhumure Yesu yanesheje isi (Yoh 16:33) Nuko rero, twegere intebe y'ubuntu tudatinya, kugira ngo tubabarirwe tubone ubuntu bwo kudutabara mu gihe gikwiriye. (Abah 4:16)
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 26/12/2021
Arch. SEHORANA Joseph
C/o EAR/Diocese Shyogwe
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 25/12/2021
Add a comment


text:
Hafi inda imwe kuri buri nda eshanu ivamo. Nyuma yuko izanjye ubwanjye zivuyemo, ndabizi ukuntu ibi bitera agahinda kenshi.
Bijyanye n’amaperereza nakoze ajyanye n’inkuru mbarankuru ‘Miscarriage: The Search for Answers’, cyangwa ‘Kuvamo kw’inda: Gushaka ibisubizo’, ugenekereje mu Kinyarwanda, jyewe Tulip Mazumdar na mugenzi wanjye utegura ibiganiro Gabriella O’Donnell twavuganye n’abagore mu bice bitandukanye byo ku isi, ku byo banyuzemo byo kuvamo kw’inda zabo.
Agahinda gahuriweho na bose, ariko kwitabwaho no gufashwa abagore babona mu gihe inda ivuyemo cyangwa nyuma yaho, akenshi biterwa n’aho batuye, nkuko bigaragazwa n’inkuru z’aba bagore.
Milcah Mwamadi, w’imyaka 37, w’i Lilongwe, muri Malawi
Natakaje umwana wanjye wa mbere inda yanjye imaze amezi atanu.
Ako kanya numvise amazi arimo kuza hagati y’ibibero amanuka ku maguru. Nagiye ku bitaro, mbwirwa ko inda yanjye yavuyemo.
Sinari nzi ibyari birimo kuba ku mubiri wanjye. Sinibwiraga ko nzagomba kubyara umwana wanjye upfuye.
Nasizwe mu cyumba cy’ibitaro ndi jyenyine. Byanteye ihungabana rikomeye.
Natangiye kujya ku bise, sinari nzi icyo nakora. Muri za filime, abantu batangira gusunika iyo bagize ibise, rero nafashe ubwo bumenyi, mbigenza gutyo.
Ndasunika, nkomeza gusunika, ububabare bwari burenze kwihanganirwa.
Nuko numva ikintu kimvuyemo. Yari umwana wanjye. Sinari nzi icyo nakora. Nari jyewe jyenyine.
Mu bitekerezo, byari bigoye cyane. Mu muryango mugari (sosiyete) w’iwacu, ntuba ukwiye kuvuga ku kuvamo kw’inda. Ni kirazira.
Akenshi kuvamo kw’inda bivugwa ko ari umugore wabiteye, nkaho hari ikintu wakoze kubushake kugira ngo utakaze umwana.
Abantu ntibita ku ngorane zose zo mu buvuzi ushobora guhura na zo mu gihe utwite. Ibi byatumye icyo gihe numva mbabaye, nkaho ntari umugore bihagije.
Ntekereza ko twese ducyeneye kuvuga ku mugaragaro ibyo kuvamo kw’inda, bitabaye ibyo wumva wigunze cyane kandi udashobora gukira.
Abantu bashobora kubaza bati: “Kuki urimo kurira nyuma y’amezi macyeya gusa utwite?” Ariko yari inda kandi yavuyemo.
Natakaje abana batatu, ariko mfite abana batatu ubu. Haba hacyiri icyizere nyuma yo kuvamo kw’inda.
Dr Maki Kagami, w’imyaka 50, w’i Tokyo, mu Buyapani
Inda eshanu zanjye zavuyemo. Zose zarankomereye, ariko inda ya gatatu yarangoye by’umwihariko.
Natangiye kuva amaraso mpita menya ko hari ikintu kitameze neza. Twari twemeye ubutumire bwo kwitabira ibirori, nuko uwo munsi tubijyamo.
Abantu muri ibyo birori bari barimo kuvuga ku bana babo bateye ubwuzu, bavuga ko nanjye n’umugabo wanjye dukwiye kugira umwana. Nagize agahinda, ariko numva ko ngomba gukomeza kumwenyura.
Nakomeje kubabara cyane mu nda, ariko sinumvise nshobora kuva mu birori mbere yuko birangira. Nuko nyuma yaho twinjira mu modoka tujya imuhira.
Muri icyo gihe nari ndimo kuva amaraso menshi, kuburyo numvaga ari nkaho ibyo mu nda yanjye birimo gushwanyagurika.
Ngeze imuhira nagiye mu bwiherero (bugezweho), nuko mbona igi rikomeye (rifashe) rimvamo.
Ndikura mu musarani kuko nari nzi ko abaganga bazacyenera kurisuzuma mu kugerageza kumenya ibyabaye.
Ububabare n’agahinda nagize nkomeza kubyibuka buri gihe. Ni cyo gihe cyangoye cyane mu buzima bwanjye kugeza ubu.
Ndi umuganga, ndabizi ko kuvamo kw’inda atari ikosa ryanjye, ariko ndacyumva nkozwe n’isoni nyinshi.
Hari igitekerezo mu Buyapani, ko abana bahitamo ababyeyi babo. Inshuti yanjye yambwiye ko kuko nashakaga umwana mwiza udafite inenge n’imwe, umwana atari kumpitamo nka nyina.
Numvise ari nkaho ndi nyirabayazana wo kuvamo kw’inda. Umuryango wanjye wavuze ko nakoraga akazi kagoye cyane kandi karimo umuhangayiko mwinshi, ko bishoboka ko ari yo mpamvu inda yavuyemo.
Inama ngira abantu, ni ukwemerera umuntu kumva akababaro ke, no kubabarana na we. Ntusabwa kugira ikintu na kimwe uvuga cy’umwihariko, mube hafi gusa kandi umutege amatwi.
Tida Samateh, w’imyaka 27, wo mu cyaro cya Keneba, muri Gambia
Nari nikoreye inkwi ziremereye ari nyuma ya saa sita, nuko nyuma yaho gato ntangira kuva amaraso. Sinari nzi ko kwikorera ibintu biremereye cyane bishobora gutuma inda ivamo.
Abagore bakwiye gushobora kujya ku mavuriro inda zabo zikiri ntoya, bakitabwaho neza kandi bakagirwa inama. Ibyaro byinshi nta mavuriro bigira ari hafi aho. Ibi bikwiye guhinduka.
Nagiye ku bitaro byo mu gace k’iwacu, ngirwa inama ko buri kintu cyose gishobora kuzagenda neza, nuko njya imuhira kuruhuka.
Iryo joro, nari nikoreye indobo y’amazi ngiye koga umubiri wose, ntangira kumva mbabara – nuko buri kintu cyose gisohoka byihuse cyane, no hasi mu bwogero.
Nari nagiriwe inama yo kujyana ku bitaro “umubiri w’inda yavuyemo”, nuko nshyira uwo mubiri mu gitambaro njya ku bitaro.
Ngezeyo banyitayeho. Ariko numvise mfite akababaro kenshi kandi nigunze cyane, kuko umugabo wanjye aba mu mahanga.
Hari umugenzo hano muri Gambia – iyo umaze imyaka itatu cyangwa ine ushatse umugabo ntumubyarire umwana, abantu bavuga ko wamushatse gusa ukurikiye amafaranga ye.
@BBC